
baltă, oftă Chloe. 

Într-o bună zi, avea să lămurească ea şi toată povestea 
asta. 

— Se pare că el n-a murit când a căzut de pe podul 
Golden Gate. Cumva, a reuşit să scape cu viață. Şi 
adineauri l-a omorât pe Serghei, în clădirea 
cinematografului. 

— Care cinematograf? vru să ştie Igor, ridicând tonul. 

— Cinematograful pe care voi vă gândeați să-l cumpăraţi 
şi să-l demolațţi, ca să construiți apartamente, sau altceva, 
zise Chloe, exasperată de faptul că el alesese să se fixeze 
tocmai asupra acestui punct anume. 

— Dar noi nu ne gândeam să cumpărăm niciun 
cinematograf... Nu ştiu despre ce tot vorbeşti tu acolo. 

Chloe se lăsă în spate pe marginea farfuriei, năucită. Şi- 
aşa era destul de grav faptul că Serghei încercase s-o 
omoare, dar uite până unde mersese el cu planul... Făcuse 
rost de cheile unei proprietăți despre care nu ştia nimeni de 
la Firebird, doar ca să aibă la dispoziție un loc convenabil 

în care să fie omorâtă Chloe. O pusese pe Olga să-i caute 
tatăl lui Chloe, ca să aibă pretextul unei întâlniri cu ea 
acolo. Oare mai era şi ceva în legătură cu care să nu fi 
mințit Serghei... sau cineva din cadrul semeției fată de care 
să nu fi mințit? 

— Unde e cinematograful acela? o iscodi Igor. Ajung 
imediat acolo... 

— Nu, îl întrerupse Chloe. Mişună poliția. Au apărut 
imediat după ce am început să ne luptăm, eu şi Coţcarul. 
Ține-te la distanță... spune-le tuturor să se ţină la distanţă, 
şi e valabil şi pentru kizekh. Nu putem risca să ne 
expunem. 

Nu-i venea să creadă că putea să vorbească astfel. 

— Eşti sigură că e mort? o întrebă Igor, aproape în 
şoaptă. 

— Sunt foarte sigură, Igor, răspunse ea, cu toată 
blândeţea de care era capabilă. Dacă ar mai fi existat vreo 
şansă ca el să supraviețuiască, atunci ei l-ar fi dus la 
spital. Dar părea mort de-a binelea. Îmi pare rău. 

Urmă o tăcere prelungită. 

— L-ai omorât pe Coţcar? întrebă până la urmă Igor, cu 
un ton de un calm ucigător. 

— Ce? Nu, răspunse Chloe, dându-şi seama că face o 
greşeală de îndată ce-i ieşiră cuvintele de pe buze. De față 
cu toți poliţiştii ăia? 

— Dar l-ai urmărit măcar? 

— Nu, Igor, am fugit de la locul faptei. Ți-am pomenit 
cumva că veniseră poliţiştii? înarmaţi? 

Se străduia să aibă un ton la fel de calm şi de neşovăitor, 
nu unul laş, aşa cum probabil că o socotea el. 

— Ascultă, o să vă explic totul mai târziu, bine? Sunt 
multe de explicat. Trec diseară pe-acolo. Dar acum trebuie 
să închid. 

Şi închise. Nu putea să fi fost Olga? Era îngrozită, ațâțată 
de adrenalină, iar acum se simțea ca un rahat las, doar din 

cauza  ultratestosteronizatului Padawan35 al domnului 
Serghei. 

Exista şi cineva care să manifeste înțelegere față de ea? 
Fără s-o acuze, sau să-i pună întrebări? 

În timp ce apela următorul număr, o maşină de poliţie 
trecu în goană la treizeci de metri sub ea, cu sirena urlând. 
Chloe întoarse capul să privească, dar maşina nu se opri. 

— Chloe! se auzi ciripitul vesel al lui Amy. Care-i treaba? 

— Ţi-aduci aminte de Serghei? Tipul mai în vârstă, care 
schimba insulte cu celălalt bătrân, la Presidio... 

— Conducătorul Semeţiei voastre, mda, o întrerupse 
prietena ei. Pe un ton infatuat, mândră că ştia toate 
acestea. 

— E mort. Omorât de asasinul care a încercat să mă 
ucidă pe mine, atunci, pe pod. 

— O, Doamne! 

— Numai că el, de fapt, încerca să facă astfel încât eu să 
fiu omorâtă de Coţcar; a fost un soi de înscenare... 

— Mama mă-sii, o întrerupse din nou Amy. Şi tu ce-ai de 
gând să faci? 

— Eu cred... 

Chloe se întrerupse, stând să se gândească. N-avea 
niciun chef să se ducă imediat la Firebird: acolo probabil că 
era harababură. Şi, în beneficiul unei depline dezvăluiri — 
din moment ce, probabil, oricum avea să apară toată 
povestea la ştiri — era, probabil, de preferat ca ea să-i spună 
totul mamei sale. 

— Cred că o să mă duc mai întâi acasă. Dac-o fi să se- 
ntâmple ceva ciudat, vreau să pot s-o apăr pe mama. 

— Bine gândit. O să venim şi noi, eu şi cu Paul. E mai 
bine să fim împreună, din moment ce toată lumea ştie deja 
despre noi... 

— Păi... bine, mda, bună idee. 

— Absolut. Ne vedem în scurt timp. 


35 Elevul unui cavaler Jedi, în seria Războiul Stelelor. 

Şi acum, ultimul apel. Era chiar pe apelare rapidă. 

— Alo? 

— Alek, zise ea, şi inspiră adânc. Serghei e mort. 
Coţcarul l-a omorât. 

— O, Dumnezeule! Tu eşti bine? 

— N-am nimic. Mă duc spre casă, fiindcă vreau să fiu 
sigură că mama e bine, şi aşa mai departe. Nu ştiu ce poate 
să se mai întâmple mai departe. 

— Ai nevoie de mine? Eu sunt prins într-o repetiție cu 
orchestra... dar las totul şi vin, dacă vrei... 

— Nu, răspunse Chloe, zâmbind şi scuturând din cap, 
uitând că el n-avea cum s-o vadă. N-am nevoie. Sună-mă 
când ieşi. 

— OK. Ai grijă de tine, Chloe. 

— O să am. 

Chloe îşi închise telefonul şi şi-l îndesă la loc în buzunar. 
Mai demult, când începuse să fie hăituită de Coţcar şi să-şi 
dezvolte puterile, mereu mergea spre casă pe căi ocolite, ca 
să deruteze pe oricine ar fi putut s-o urmărească. De când 
îi fusese răpită mama, devenise evident faptul că toată 
lumea ştia unde locuieşte: acum, important era doar să 
ajungă ea prima acolo. Mai privi o dată, prelung, în jur, 
savurând priveliştea şi răgazul de moment față de ororile a 
ceea ce avea să urmeze. 

Pe urmă, sări jos de pe acoperiş şi se zori spre casă, pe 
alei şi străzi lăturalnice, invizibilă pentru toată lumea... 
inclusiv pentru poliţişti. 

Când îşi auzi mama zornăindu-şi cheile la uşă, îi 
deschise, dar uită să-şi retragă ghearele, şi Anna rămase 
uimită văzând-o. Chloe îşi petrecuse toată ora în care 
aşteptase ca mama ei să se întoarcă de la muncă patrulând 
prin casă, asigurându-se că toate ferestrele şi uşile sunt 
ferecate şi ascultând orice eventuale zgomote ale intruşilor. 
Amy stătea în fața televizorului, comutând mereu între 
ştirile zilei de pe CNN şi canalele locale (inclusiv la reluările 

din Invader Zim36). Paul încă nu ajunsese. 

— Doar n-o să-ți scoţi ghearele la mine, nu-i aşa? o 
întrebă Anna King, un pic neliniştită, intrând şi aşezându- 
şi servieta diplomat pe masă. 

— Nu tocmai, îi răspunse Chloe, cu un zâmbet crispat. 

— Hei... o dau iar! strigă Amy, de pe canapea. 

Mama şi fiica intrară în living. Un tânăr prezentator de 
ştiri, cu o expresie de îndârjire pe chip, vorbea, în timp ce 
cuvintele Om de afaceri din localitate asasinat luminau un 
colț al ecranului în roşu, galben şi albastru. 

„Magnatul local din domeniul imobiliar Serghei 
Shaddar a fost găsit astăzi mort în clădirea unui 
cinematograf părăsit. Connie Brammeier, aflată în Inner 
Sunset37, relatează.” 

Imaginea se mută pe chipul unei reporterițe, tânără şi cu 
înfăţişarea serioasă, urcată pe scena cinematografului. În 
spatele ei se petreceau tot felul de lucruri, însă era greu de 
spus ce anume. Se vedeau mai mulți poliţişti, plus un 
detectiv cu oboseala întipărită pe chip, care se încrunta 
spre mapa din mâna ei, şi mai multe blițuri clipind. 

— „Astăzi, ceva mai devreme, poliția a fost alertată de o 
persoană din partea locului, cu privire la desfăşurarea unor 
anumite activități suspecte în această clădire părăsită. 
Înăuntru, a fost descoperit trupul neînsufleţit al lui Serghei 
Shaddar, deținător al Firebird Properties L.L.C., victima 
unui asasinat oribil — şi, posibil, ritualic — şi plin de plăgi 
înjunghiate...” 

— Plin? Dar n-a fost decât una, exclamă Chloe, înainte 
de a se putea stăpâni. 

— pu... şi, de asemenea, cu beregata tăiată. Dacă a fost 
victima crimei organizate, sau a unui atac întâmplător, 


36 Serial american animat de televiziune produs de Nickelodeon şi 
având ca personaj principal un extraterestru pe nume Zim, de pe 
planeta Irk, care are ca misiune cucerirea şi distrugerea Pământului. 

37 Partea interioară a Sunset District, important cartier din zona central 
- vestică a metropolei San Francisco. 

rămâne deocamdată o necunoscută. Shaddar era un om de 
afaceri retras, dar popular, care dona de fiecare Crăciun 
câte zece mii de dolari unor diverse societăţi caritabile.” 

Uite ceva nou pentru mine, îşi zise Chloe, în sinea ei. La 
fel ca variabilele inverse şi persoanele cărora le place Avril 
Lavigne, îi venea greu să înțeleagă cum de era posibil să fie 
cineva atât de absolut malefic... dar şi să facă donații în 
favoarea săracilor. 

— „Investigatorii afirmă că nu deţin vreo urmă a celor doi 
suspecți care au fugit de la locul crimei, însă poliția 
continuă să cerceteze. Oricine are vreo informaţie privitoare 
la această crimă este îndemnat să sune la numărul afişat 
în partea de jos a ecranului. Toate informațiile vor beneficia 
de protecția anonimatului. Bob?” 

— Oare de ce am eu senzația că unul dintre suspecți ai fi 
tu, Chloe? o întrebă mama ei, pe un ton care se apropia în 
chip primejdios de un mârâit. 

Amy dădu sonorul mai încet. 

Chloe inspiră adânc. 

— Serghei m-a chemat să ne întâlnim la cinematograf, 
fiindcă spunea că ar avea informaţii despre tata, începu ea 
să povestească, şi mama ei făcu ochii mari. De fapt, era o 
înscenare, ca eu să fiu omorâtă de Coţcar, care era şi el 
acolo, aşteptându-mă. 

— Eu crezusem că persoana aceea - Coţcarul — a căzut 
de pe pod, rosti, lent, mama cei. 

— Doi la sută dintre sinucigaşi supraviețuiesc în fiecare 
an căderii, declară Amy, fără să-şi ia ochii de pe ecranul 
televizorului. 

— Oricum ar fi, el e încă viu, continuă Chloe, sub 
privirea încruntată a mamei sale. El şi Serghei colaborau 
pentru asasinarea oricăror potențiali „Aleşi”... din motive 
diferite, evident. Ei sunt cei care mi-au asasinat sora 
biologică, în urmă cu câteva luni. Însă acum Coţcarul s-a 
supărat pe Serghei şi l-a omorât, înainte de a mă ataca pe 
mine: era doar un alt Mai pe care-l voia mort. 


158 


Cele nouă vieţi ale lui Chloe King, cartea nr. 3 ALEASA 


Anna King îşi privi prelung fiica, fără să clipească, exact 
în stilul lui Kim. Dar privirea ei era mult mai dură şi mai 
oțelită decât cea a fetei-pisică, şi părul blond nu-i stătea la 
fel de strâns pe cât şi-l ținea de obicei. Iar când vorbi, într- 
un târziu, avea un ton la fel de calm ca al lui Igor. 

— Asta a fost. Ne mutăm. 

Chloe fu nevoită să-şi reia în minte cuvintele ei de mai 
multe ori până să le înțeleagă. 

— Ce? 

— Ne mutăm. Oraşul San Francisco e mult prea 
periculos. E ridicol, exclamă Anna King, scoțându-şi 
ochelarii şi întorcându-se cu spatele, în timp ce lua un 
carnețel. N-ar trebui să am probleme în găsirea unui 
serviciu în Seattle, sau în New York... 

— Mamă, ce tot vorbeşti? strigă Chloe, urmărind-o prin 
casă. 

Amy se făcu mică pe canapea, aruncând doar din când 
în când câte o privire peste spătarul acesteia. 

— În ultimele câteva luni, au fost două tentative de a-ţi 
lua viața, începu mama ei, enumerând pe degete. Eu am 
fost ținută ostatică, tu ai fost, practic, ținută ostatică, eu 
am fost, personal, martoră la un război între bande, 
indiferent de cum ai vrea să-l numeşti. 

— Dar nu putem să fugim, pur şi simplu... poporul Mai 
m-a căutat atât de mult timp... ei n-or să renunțe, cu una, 
cu două. Şi nici Coţcarul! protestă Chloe. 

— Atunci, ne vom găsi o ascunzătoare. Eu le voi spune 
autorităților ce mi s-a întâmplat şi vom intra într-un 
program federal de protecție, sau cam aşa ceva. O luăm de 
la început. Nu mă interesează. 

— Dar nu pot să părăsesc aşa pe toată lumea! se văicări 
Chloe, dorindu-şi ca izbucnirea ei să fi sunat mai puțin 
adolescentin. 

— lar eu nu pot să te las aşa, să fii omorâtă! ripostă 
mama ei. 

Ochii îi aruncau văpăi, iar maxilarul îi stătea încleştat de 

iritare. 

Dintr-odată, Chloe înțelese. Mama ei se simțea 
neputincioasă în a-şi proteja fiica. Se simțea neştiutoare şi 
lăsată pe dinafară; viața fiicei sale devenise, dintr-odată, 
potopită de culte străvechi şi de rase mitologice, şi Anna 
era supărată din cauză că nu mai avea nici pic de control 
asupra ei. lar acesta era unul dintre lucrurile pe care le 
prețuia mai mult decât aproape orice. 

Desigur, întreaga situație era, cu adevărat, scăpată de 
sub control: Serghei murise, Coţcarul era încă în libertate, 
Brian probabil că se regăsea şi acum pe lista celor mai 
căutați duşmani ai Ordinului, poporul Mai nu avea 
conducător şi se simțea pierdut, şi, din câte începea să-şi 
dea seama Chloe, încetul cu încetul, nu exista decât o 
singură persoană în măsură să rezolve toate aceste 
probleme. 

Îşi îndreptă umerii şi se strădui să adopte un ton cât mai 
calm. 

— Mamă, ştiu că totul e tulburător, dar fuga chiar n-ar 
rezolva nimic. Orice Mai poate să-mi dea de urmă, la fel ca 
un copoi. Şi... eu nu pot să-i părăsesc. Acum sunt singura 
lor conducătoare. 

Când mama ei încercă să deschidă gura, Chloe îi tăie 
vorba, cu toată blândețea posibilă. 

— Tu m-ai văzut murind şi întorcându-mă din morți. Mi- 
ai văzut ghearele. Aici nu mai e vorba doar despre vreun 
cerc artistic de la liceu, sau altceva asemănător: e ceva 
serios. Şi eu sunt singura capabilă să oprească tot acest 
ciclu al violenţelor, se trezi spunând Chloe. 

Uau, oare chiar cred eu una ca asta? Şi, când se gândea 
mai bine, îşi dădea seama că nu era o „credință”: era un 
adevăr. Ea trebuia să fie cea care să-l oprească. Altfel, avea 
să tot continue. La nesfârşit. 

Sau până când mureau toți cei implicați. 

— lar eu nu pot să te las să te implici în continuare, zise 
mama ei, cu glasul tremurat. 

Însă Chloe îi simţea hotărârea destrămându-se. 

— Nu avem de ales, nici tu, nici eu, zise Chloe. Dacă nu 
mă duc eu la ei, vin ei la noi. Şi-ţi jur că ție n-o să-ți mai 
facă nimeni rău vreodată. 

— Şi eu, de ce nu pot să jur acelaşi lucru, pentru fiica 
mea? şopti Anna, ducându-şi degetele la tâmplă. 

Nu plângea, nu tocmai, însă era evident că se străduia 
să se abțină. 

Atunci, bătu cineva la uşă, făcându-i pe toţi să tresară. 

— Hei, urlă voios Paul, prin geamul uşii de la intrare, 
ridicând la vedere o pungă cu Krispy Kremes. Abia apoi 
văzu expresiile de pe fețele tuturor. Am nimerit într-un 
moment nepotrivit? 


* kk 


Mama lui Chloe insistă să conducă ea, dacă tot nu putea 
să interzică deplasarea, nici să indice ea direcția. Paul şi 
Amy se aşezară pe bancheta din spate, îndopându-se cu 
gogoşi, ca să mai scape de tensiune. 

Aproape ca pe vremuri, se gândi Chloe, cu melancolie. 
Ceva din faptul că stătea pe locul din dreapta o făcea să se 
simtă ca şi cum ar fi avut iar zece ani. Mama ei îşi ţinea şi 
acum maxilarele încleştate, scrâşnind din dinți; până şi 
cerceii i se legănau cu hotărâre în urechi. 

Chloe oftă, urmărind cu degetul micii stropi de ploaie 
care se adunau pe geam, înainte de a-şi croi drum într-o 
parte, sau în jos, lipiți de sticlă prin puterea vântului. 
Cineva spusese odinioară despre un conducător că e la fel 
de bun ca prietenii şi sfetnicii de care se înconjura. Poate 
că ar trebui să le acord un pic mai multă încredere lui Paul şi 
lui Amy. 

Când ajunseră la Masa - restaurantul era un loc de 
întâlnire cât mai neutru cu putinţă — cineva îi conduse cu 
discreție în spate, unde erau deja aşteptaţi de Olga, Igor şi 
Kim. Mama lui Chloe făcu ochii cât cepele când toţi o 

întâmpinară pe fiica ei cu „Bun venit acasă, Venerată 
Conducătoare” şi se înclinară. Chloe îi adresă mamei sale 
un zâmbet firav şi ridică din umeri. 

Masa era dreptunghiulară, şi Chloe se orientă imediat 
spre un loc de pe una dintre laturile mari, chiar lângă Olga, 
însă mama ei o înghionti uşor şi clătină aproape 
imperceptibil din cap, arătându-i din ochi spre capul 
mesei. 

— Dacă vrei într-adevăr să pui capăt violențelor şi să-ți 
conduci poporul, atunci trebuie să-l conduci, murmură ea. 
Preia controlul, Chloe. Nimeni nu poate să-l preia în locul 
tău. 

Chloe încuviință, zărind în ochii Annei King ceva anume, 
la care nu fusese cu adevărat atentă până acum. Ceva care 
implica o slujbă de mare răspundere şi calități politice. 
Ceva legat de faptul de a fi femeie şi asociată la o firmă 
importantă. Trebuie s-o întreb despre asta într-o zi, se gândi 
Chloe, strecurându-se pe scaun şi cufundându-se în pielea 
moale a tapițeriei, încercă să se concentreze asupra 
urmelor imprimate de fesele precedentului ocupant în 
tapițeria scaunului, ca să ignore senzaţia de nervi la 
stomac. 

Igor şi Olga erau, în mod evident, surprinşi şi stânjeniți 
de prezența neprogramată a oamenilor. 

— Igor, Olga, v-o prezint pe mama mea, Anna King, zise 
Chloe, arătând cu brațul spre cei numiți. 

Olga trecu peste orice şoc ar fi resimțit şi-i strânse mâna 
cu căldură doamnei King. 

— Mă bucur foarte mult să vă cunosc, zise, cu accentul 
ei pronunțat... care devenea sesizabil mai pronunțat ori de 
câte ori era stresată. 

— Bună seara, zise scurt Igor. 

— Prietenii mei, Paul şi Amy. 

Cei doi Mai îşi înclinară capetele în semn de salut spre 
cei doi adolescenți umani; nici Olga, nici Igor nu fuseseră 
prezenţi la lupta de la Presidio. Erau ocupați cu munca 

propriu-zisă, îşi dădu seama Chloe, pufnind mental. Nu se 
jucau de-a puterea precum cei doi bărbați vârstnici care 
conduceau cele două tabere. 

— Ei sunt Olga şi Igor, cei mai importanţi doi... ăăă... 
reprezentanți Mai. 

— Mă bucur să vă cunosc, zise mama ei, cu o oarecare 
răceală. 

— Paul, Amy, zise Olga, înclinându-şi capul spre ei. 
Doamnă King. 

Kim doar le făcu un semn cu mâna: cumva, total 
adorabilă, cu ghearele ei pisiceşti. 

— Îi cunoşti pe oamenii aceştia? o întrebă Igor, uluit. 

— Sunt prietenii mei, răspunse Kim, cu nonşalantă. 

— Îmi cer scuze dacă am compromis siguranţa, zise 
Chloe, făcându-le semn celorlalți Mai să se aşeze, ca şi 
mamei sale. 

Toţi trei se conformară, dar privindu-se cu oarecare 
neîncredere. 

— Eu... nu ştiam precis ce avea să se mai întâmple, 
continuă ea, şi am vrut să-i mențin în siguranţă. 

— Sigur că da, replică prompt Olga. Ei au contribuit la 
salvarea ta, da? Sigur că sunt bine-veniţi printre noi. 

Igor, în schimb, nu spuse nimic. 

— Înainte de a merge mai departe cu orice altceva... 
Chloe trase aer adânc în piept. Trebuie să aflați că Serghei 
încerca să-mi provoace moartea când s-a întâmplat totul. 

Kim făcu ochii mari, până într-atât, încât păreau gata 
să-i explodeze din orbite. Olga clătină încetişor din cap. 

— E ridicol, zise Igor. 

— Din nefericire, nu e, îl contrazise Chloe. 

Le istorisi întreaga întâmplare, cu toată acuratețea şi 
toate amănuntele pe care putea să şi le mai amintească. În 
mod special, exact cuvintele lui Serghei. 

— Aşa că, practic, concluzionă ea, Serghei şi Coţcarul 
colaborau pentru descoperirea şi asasinarea tuturor altor 
posibili Aleşi, inclusiv a surorii mele. 

— Nu avea niciun motiv, pufni Igor, cu dispreț. 

— El voia să-şi păstreze puterea, şi se temea să nu-i fie 
luată. 

— Dar tu eşti Aleasa, rosti Olga, neputincioasă. De ce-ar 
fi făcut el aşa ceva? 

— Tocmai v-am spus, răspunse Chloe, străduindu-se să 
nu-şi piardă răbdarea. 

Mama ei scutură aproape imperceptibil din cap. 
Calmează-te, Chloe. 

— Eu nu cred, repetă Igor, luând o înghițitură din cafea. 

— OK, poţi să crezi, sau nu; realitatea este că el e mort, 
iar poliția derulează o investigație. Noi ce facem acum? 

Toţi cei din jurul mesei rămaseră tăcuți. Olga sorbi 
delicat din ceaiul pe care i-l adusese chelnerul. 

— Vom discuta despre asta la întâlnirea la care vei 
participa şi tu, şi toată Semeţia, mâine-seară, zise ea. 

— Eu o să te învăţ principala rugăciune pentru 
deschidere; cred că va fi de ajuns, deocamdată, se oferi 
Kim. 

— Rugăciune... ? 

Mama lui Chloe îşi întoarse căutătura furioasă spre fata- 
pisică. Urechile lui Kim se pleoştiră, şi ea se făcu mică sub 
privirea femeii mai vârstnice. 

— Mai degrabă, o... o invocațţie, bolborosi ea, începutul 
tradițional al unui discurs. 

Chloe se strădui să-şi stăpânească zâmbetul. 

— Daţi-mi voie să clarific în totalitate un aspect: nu sunt 
în totalitate de acord cu toate acestea, rosti cu hotărâre 
Anna King, cu toate că respect necesitățile şi credințele 
poporului nativ al lui Chloe. Dar, dacă i se întâmplă ceva 
lui Chloe, ţineţi minte: spre deosebire şi de voi, şi de 
membrii Ordinului, eu nu am nimic împotriva armelor de 
foc. 

Igor se pregătea să-şi dea ochii peste cap, însă Olga îl 
făcu să se răzgândească, trăgându-i o lovitură cu piciorul 
pe sub masă. Chloe şi-o imagină pe mama sa, stând cu o 

armă automată în mâini, țipând şi agitându-şi arma într-o 
parte şi-n cealaltă, trăgând rafală după rafală spre inamicii 
nevăzuţi. În viziunea lui Chloe, încă avea pe nas ochelarii 
pentru citit şi în urechi i se legănau cerceii de argint. 

— Şi acum, ce-o să le spunem tuturor? Despre motivul 
pentru care nu eşti acolo, cu ei? ceru să ştie Igor. 

— Le spuneți adevărul. Boule, fu cât pe ce să adauge 
Chloe. Că e cu adevărat periculos în momentul acesta, că-l 
am pe urmele mele pe Coţcar... şi c-o să ne vedem cu toții 
mâine, acolo, în Grota Pisicii. 

— Unde? o întrebă Olga, nedumerită. 

Ups. E amuzant numai pentru mine, îşi dădu seama 
Chloe. 

— Ăăă... la Firebird, se corectă ea. 

Însă văzu că Paul şi Amy zâmbeau. 

— Să le mai spuneţi şi că nu va fi nicio răzbunare. Nici 
din partea vreunei persoane individuale, nici din partea 
vreunui kizekh. 

— Dar toţi cei loiali dintre Mai vor insista, se stropşi Igor. 
Eu însumi, dac-aş fi avut iscusința... 

— Tu - le — vei - spune - că - nu - va — fi — nicio 
răzbunare, repetă Chloe, cu glas tărăgănat. Nimeni nu va 
face nimic, până după marea seară a discursurilor de 
mâine. Toţi sunt avizi de sânge... şi cei din A Zecea Lamă 
vor fi pregătiți şi în aşteptare, de îndată ce vor afla veştile. 
Se vor aştepta la un atac, preciză ea, sperând că fusese 
suficient de convingătoare. 

— Are dreptate, o susținu Olga. 

Chloe încă era năucită de credința absolută a acestei 
femei mai vârstnice în ea, ca Aleasă. Şi ea îi fusese la fel de 
loială lui Serghei ca şi Igor, însă nu avea nici cea mai mică 
problemă în acceptarea a ceea ce spunea noua şi 
adolescenta lideră spirituală a poporului Mai, oricât de 
deplasat ar fi părut. 

Şi e foarte bine, dacă mă gândesc la pumnalele din ochii 
cu care mă priveşte Igor... 

— Cred că mai avem câteva ore de acalmie înainte de 
începerea furtunii, adăugă Kim. Ar fi un moment prielnic 
ca să evaluăm situaţia şi să ne facem planurile. 

— Dar investigarea asasinării lui Serghei n- o să-i 
conducă pe poliţişti spre voi? interveni Paul. Adică, să 
cerceteze la Firebird, şi printre toți partenerii lui de afaceri, 
şi angajaţii nemulțumiți... 

— Are dreptate, îl aprobă mama lui Chloe. Voi aveți 
măcar vreun plan pentru genul acesta de investigație? 

Igor şi Olga se priviră unul pe celălalt, apoi îşi întoarseră 
ochii spre Chloe. 

După toate aparențele, nu aveau. 

Cincisprezece 


În dimineaţa următoare, Chloe îşi dădu seama că era o zi 
de marți. Numai că, în loc să se ducă la şcoală, mai rămase 
pentru un timp în pat şi hotări că, la câte se întâmplau în 
jurul ei, încă o zi n-ar însemna sfârşitul lumii. În clipa 
aceasta, nu se simțea în stare să îndure nimic. Nici 
recuperări după programul de şcoală, nici întâlniri cu 
oricine, nici nimic. Nimic, până la şapte seara, când trebuia 
să se adreseze minusculului trib de Mai, fără casă şi fără 
conducător, unor peste o sută de persoane necunoscute, 
cu fețele ridicate şi ochii mijiți spre ea, în căutarea 
speranței. 

Chloe încercă să trateze această ocazie ca pe un examen 
oral şi să nu-şi facă griji pentru ea decât ceva mai târziu. 
Se întinse şi se ridică în capul oaselor, lăsându-şi doar 
pentru câteva clipe ghearele să-i iasă din vârfurile degetelor 
de la mâini şi de la picioare. Pijamaua ei consta într-o 
veche pereche de boxeri şi un uriaş tricou Tide pe care-l 
primise cadou mama ei la Target, sau altundeva. Mare. 
Portocaliu. Urât. 

Alek o plăcea în urâtele şi supradimensionatele ei 
veşminte pentru noapte, îşi aminti ea, cu o uşoară 
întristare. 

Chloe clătină din cap. Făcuse pace cu el săptămâna 
trecută, concomitent cu temele ei pentru şcoală. Făcuse 
pace şi cu Marisol. Şi Serghei, hm, odihnească-se în pace. 
Acum avea nevoie de o zi de pace şi de linişte pentru ea 
însăşi, înainte ca rahatul să înceapă iar să se reverse, în 
seara aceea. 

Am nevoie să plec la o plimbare cu bicicleta. 

Îşi îndepărtă sub duş lenea somnului şi-şi trase pe ea 
veşminte curate: blugi, un tricou şi o geacă pufoasă 

Patagonia, pe care o purta rareori la şcoală, de teamă ca 
Amy să n-o acuze că ar fi stridentă. Mama ei era jos, la 
masă, sorbind din cafea şi parcurgând cu privirea facturile. 

— Mă duc să fac o plimbare cu bicicleta, o anunţă Chloe, 
smucindu-şi degetul mare în direcția mini-garajului care 
conținea mult prea multe porcării depozitate încât să mai 
încapă şi maşina în el. 

— Să-ţi iei casca, rosti maşinal doamna King. 

Abia apoi îşi ridică privirea spre fiica ei. 

— la stai! Eşti sigură că e bine? Dar cum rămâne cu 
poliția... şi cu Coţcarul? 

— Dă-i în mă-sa, răspunse Chloe, cu un zâmbet fioros. 

Apoi îşi îndulci expresia văzând groaza întipărită pe fața 
mamei. 

— Mă îndoiesc că poliţiştii ar putea să mă recunoască, 
dacă am casca pe cap. Cât despre Coţcar... îţi promit c-o să 
stau numai în locuri publice. El n-o să facă nimic, dacă 
sunt acolo persoane nevinovate — oameni — în preajmă. Am 
mare nevoie să-mi limpezesc mintea, o vreme. 

— Şi eu, zise Anna King, pe un ton vag. Este... cu 
adevărat... ceva neobişnuit pentru mine, ştii? 

— Tu chiar n-aveai habar în ce te-ai băgat când m-ai 
adoptat, hm? zise Chloe, zâmbind, cu toate că, pe 
dinăuntru, se simțea intr-adevăr vinovată pentru asta. 

— Mi-am dat seama în ce m-am băgat când aveai doi ani 
şi ţi-ai dărâmat biblioteca peste tine. Şi pe urmă ai început 
să-mi ronțăi toate romanele mele preferate de Tony 
Hillerman38, replică mama ei, cu şiretenie. Am mai citit 
despre alți părinți cu copii care vor să-şi restabilească 
legăturile cu... etnicitatea lor originară. Dar niciunul dintre 
cazurile relatate acolo nu se ocupa de supranatural. 

Era un termen neobişnuit. Chloe niciodată nu se gândise 


38 Scriitor american de romane cu detectivi (1925-2008), multe fiind 
adaptate pentru marele ecran sau pentru televiziune. Cele mai 
cunoscute dintre ele aveau ca personaje membri ai tribului de indieni 
navajo. 

la el, cu referire la propria persoană. În fine, ea încerca să 
nu se gândească deloc la toată povestea cu muritul şi 
întorsul din morți, în general. Era prea bizară. Acum, de 
exemplu, Serghei o fi în lumea aceea a umbrelor? Exista el 
alături de celelalte umbre de lei care bântuiau prin 
întunericul acelei veşnicii? Sau exista un iad pentru Mai, 
rezervat celor ca el? 

— Vestea bună e că, dacă păţesc vreun accident, mi-au 
mai rămas încă şapte vieţi, declară Chloe, zâmbind. 

— Nici măcar în glumă să n-o mai spui, replică mama ei, 
printre dinți. 


În unele privințe, mama ar fi o mai bună întruchipare a 
Zeiţelor Gemene, decât Kim, se gândi Chloe, în timp ce 
pedala prin parc. Ca atunci când îşi formulase discursul 
despre apărarea sau răzbunarea fiicei sale, pentru 
eventualitatea în care i s-ar fi întâmplat ceva: protectoare 
ca Bastet, războinică precum Sekhmet. Kim era profund 
spiritualizată, însă nu etala cu adevărat calități ale 
niciuneia dintre ele. Dacă exista ceva asemănător cu 
muzele din panteonul Mai, atunci cu siguranţă că ar fi fost 
vorba despre Kim. 

Aerul era răcoros, perfect pentru o expediţie pe bicicletă, 
şi soarele îi încălzea spinarea. Amy obişnuia să se distreze 
pe seama căştii lui Chloe, când erau încă în creştere: ea 
mereu şi-o lepăda pe-a ei, de îndată ce se îndepărtau de 
casă la o distanţă la care să nu mai poată fi văzute. Însă 
Chloe considera că o făcea să arate ca o veritabilă 
biciclistă, ca o participantă la curse, sau, poate, o fată- 
curier. 

Oamenii îi zâmbiră când intră pe aleea din parcul Golden 
Gate; alți biciclişti o întâmpinară cu „Bună dimineaţa”, sau 
„Ce zi grozavă pentru plimbare”. Chloe era, în acelaşi timp, 
anonimă şi recunoscută, salutată şi apoi uitată, la fel ca 
toți ceilalți oameni care se bucurau de vremea frumoasă 
de-afară. O fetiță pe o bicicletă roz cu rotițe laterale de 

sprijin încercă să se ia la întrecere cu ea cale de câţiva 
metri, şi Chloe se prefăcu că pedalează cu îndârjire, până 
când mama îşi chemă odrasla înapoi. 

Era o senzație plăcută să-şi simtă picioarele pedalând, şi 
acea stranie poziție cocoşată, când se apleca deasupra 
ghidonului. Însă nu exista nimic din acea familiară 
usturime în gambe cu care fusese obişnuită, în mod 
normal, ceea ce i se părea, într-adevăr, caraghios. 
Principalul motiv pentru care-şi dorise o bicicletă Merida 
era acela că avea un motor electric asistat de pedale şi 
solicita un efort mai mic din partea ei când trebuia să urce 
o pantă. Acum, însă, cu forța şi rezistenta ei de Mai, 
aceasta nu mai constituia o problemă. Pun pariu că aş 
putea acum chiar să particip la triatlon. Poate, doar, în afară 
de partea cu înotul: nu era convinsă dacă pisicile se 
descurcau prea bine cu înotul, şi nici în ce măsură 
aversiunea lor naturală față de apă i-ar putea afecta 
performanțele. 

Trecu pe bicicletă pe lângă oamenii care se jucau prin 
parc în fiecare dimineață devreme, şi privi cum un tip înalt, 
şaten, sărea după un frisbee aruncat foarte sus. Ceva mai 
departe, se petrecea o chestie politică tipică pentru San 
Francisco: un tip blond, mai scund, care nu părea să fie 
mai mare ca vârstă decât ea, stătea la o masă şi împărțea 
fluturaşi despre beneficiile libertarismului3?. Chloe nu ştia 
prea bine despre ce era vorba, însă judecând după glumele 
sarcastice ale unor tipi mai zdrențăroşi din preajmă, 
probabil că nu era ceva stângist. 

Îşi întoarse cu o mişcare energică bicicleta spre nord, 
ieşind din parc la câteva minute după aceea. Destinația 
care o tot tulbura din adâncul minţii ieşi în sfârşit la 
suprafață şi deveni cunoscută: podul Golden Gate. 

Locul în care se luptase pentru prima oară cu Coţcarul, 


39 Curent asemănător anarhismului, promovând libertatea absolută a 
individului. 

şi-l crezuse mort. Prăpastia simbolică dintre vechea ei viață 
şi traiul printre Mai, ascuns în micul lor conac de peste 
fluviu, în Sausalito. Ea, cu Amy şi Paul — pe vremea când 
erau doar cu un pic mai tineri, pe vremea când toți erau, 
încă, „doar prieteni” — obişnuiau să se plimbe de-a lungul 
lui, şi să viseze la lumile noi aflate de partea cealaltă. După 
atentatele din data de 11 septembrie, brigăzi ale Gărzii 
Naţionale începuseră să fie postate în jurul lui, 
menținându-i siguranța şi incomodându-i pe localnici. 

Ceea ce, odinioară, fusese unul dintre locurile ei 
preferate din întreaga lume, devenise o sursă de tulburare, 
de frământări şi de serioase deranjamente stomacale. 

A venit vremea să mi-l iau înapoi. Să-l revendic. 

Chloe comută bicicleta pe viteza superioară şi pedală cât 
putu de tare, picioarele ei surclasând motorul. Străduindu- 
se să nu gândească, se avântă înainte şi închise ochii. 

Când îi deschise iar, era pe pod. 

Era o zi superbă: traversele portocalii străluceau 
sfidătoare pe fundalul albastru delicat al cerului şi albul de 
vată de zahăr al norilor, o culoare complet nepotrivită în 
natură. Apa golfului scânteia orbitor dedesubt, un 
albastru-închis pe care ambarcaţiunile de un alb prăfos 
pluteau nepăsătoare. Dealurile din fața ei aveau diverse 
nuanțe sclipitoare de verde şi verde-închis, ca un afiş în 
acuarelă dintr-un magazin cu suveniruri pentru turişti. 

Chloe simţi că-i vine să strige, sau să cânte. Din moment 
ce nu prea putea să se descurce la acest din urmă capitol, 
lăsă să-i scape un „IIIUUUUUPIIIII!” care-i sperie pe câțiva 
pietoni. 

Era năpădită de o bucurie a mişcării de care nu mai 
avusese parte de multă vreme. Nu vâna, nici nu era vânată, 
nu avea pe nimeni prin preajmă care să i-o tulbure: doar 
viteza, şuierul vântului în urechi, picioarele mişcându-se şi 
priveliştea superbă. 

Rugăciunea este mişcarea. 

Chloe îşi aminti ceva nedesluşit despre dansatorii-şerpi 

Hopi, care se rugau pentru ploaie ținând în guri şerpi cu 
clopoței. Rugăciunea lor era dansul, nu o recitare separată, 
sau un cântec, sau versuri rostite. Exact asta simțea ea 
acum: numai splendoarea şi bucuria de a fi, pur şi simplu, 
în viaţă. 

Îți mulțumesc, Cine-oi fi. 

Podul i se păru prea scurt, până la urmă; în timp ce 
trecea de celălalt capăt al lui, Chloe se miră cum de i se 
păruse interminabil în acele situații în care-l traversase, 
într-o parte şi-n cealaltă, cu maşina, o dată chiar cu Brian 
aproape mort pe bancheta din spate. 

Nu avea niciun chef să se întoarcă deocamdată acasă, 
aşa că trecu mai departe şi porni spre promontoriul Marin, 
aşteptând să resimtă oboseala, pe măsură ce dealurile 
aveau să-şi ceară tributul. 

Dar nu se întâmplă aşa ceva. 

Ca şi cum ar fi urcat în spirală spre vârful unui gigantic 
cornet cu îngheţată, Chloe înconjură dealul pe la marginile 
lui şi se pomeni în fața ochilor cu o nouă privelişte 
superbă: podul, văzut de sus, şi San Francisco, în 
depărtare, iar între ele, numai apă şi stropi. Nu era decât o 
mică suprafață pentru parcare şi un strat subțire de iarbă 
învelind promontoriul stâncos; cei mai mulți dintre oameni 
urcau până acolo, făceau câte o fotografie şi plecau. Cei 
care rămâneau erau respectuoşi şi tăcuți. Orice zgomot din 
partea copiilor extaziați care țopăiau în vârful lumii era 
măturat de vântul dinspre ocean. 

Chloe îşi rezemă cu grijă bicicleta de un bolovan şi se sui 
în vârful lui, îmbrățişându-şi genunchii la piept şi sorbind 
priveliştea. 

Ce-aş vrea să mă simt aşa mereu! 

Chloe îşi dori să fi existat vreo cale de a-şi înmagazina 
întregul moment prezent, nu doar imaginea, doar partea 
vizuală, ci totul, cu mirosuri, şi senzații, şi restul. Ca într-o 
piatră, sau altceva care să poată fi păstrat în cutia cu 
bijuterii, şi scos ori de câte ori simțea nevoia să retrăiască 

momentul. 

Se lăsă pe spate şi se întinse, ridicându-şi privirea spre 
cer. În bătaia soarelui şi a vântului, şi în tăcerea din jur, 
rotițele din mintea ei începură să se aşeze, încetul cu 
încetul, la locurile lor; cheile universale şi toate celelalte 
unelte care o sabotaseră mental pe durata ultimelor câteva 
luni dispărură treptat. Vacarmul de fond din creierul ei se 
stinse. Acum, doar exista. 

Şi iată, acolo, ascunse de mâzgăliturile mentale, văzu 
răspunsurile care fuseseră totdeauna acolo. Nu era o 
uriaşă revelație, un mesaj trimis de Zeițele Gemene, sau de 
mama ei de dincolo: era doar mintea lui Chloe. Care vorbea 
acum desluşit cu ea însăşi. 

Se ridică în şezut şi-şi scoase telefonul, plină de regret 
pentru faptul că momentul se sfârşise, dar şi de hotărâre. 

Făcu o comandă telefonică, astfel încât să nu i se afişeze 
numărul ca apelant, şi-l ceru pe Whitney Rezza când i se 
făcu legătura, spunându-i secretarei că e Chloe King. 

— Ei, iată un apel la care nu m-aş fi aşteptat niciodată, 
răspunse Whitney, cu obişnuitul lui rânjet uşor, ca şi cum 
ar fi fost la clubul de iahting. 

— Domnule Rezza, Alexander Smith l-a omorât ieri pe 
Serghei. 

— Zău? Ei, asta chiar este o veste cam neaşteptată. Bine 
i-a făcut. 

Chloe îşi păstră calmul interior, refuzând să 
izbucnească, sau să devină sarcastică. 

— În realitate, ei doi lucrau împreună. Pentru asasinarea 
tuturor descendenților precedentei adevărate conducătoare 
a Semeţiei. Ca, de exemplu, a surorii mele. Sau a mea. 

— Nu cred aşa ceva nici în ruptul capului, replică 
vârstnicul ei interlocutor. 

Chloe se întrebă, pentru o clipă, dacă exista cineva, din 
oricare dintre cele două tabere, care să fi văzut vreodată un 
film cu spioni. De oricare fel. De parcă ideea ca doi 
duşmani să lucreze împreună pentru atingerea unui scop 

comun ar fi fost, pentru ei, absurdă. 

— Ei bine, totuşi aşa a fost. O ştiu: am fost acolo când l- 
a omorât Coţcarul. Amândoi au vorbit despre asta. Dar, 
staţi, nu în legătură cu asta v-am sunat. 

— Da? 

— În calitate de nouă conducătoare a Semeţiei - de 
Aleasă - vă propun un armistițiu, zise ea. 

Inspiră adânc. Nu-şi depăşea propria autoritate: doar era 
noua conducătoare. Iar cei ca Igor n-aveau altceva de făcut 
decât să accepte. 

Păi, nu? 

— Vom lăsa ca moartea lui Serghei să fie ultimul act de 
violență dintre noi. Pe cuvântul meu, rosti Chloe, cu 
hotărâre. 

— Hmmm... fascinantă idee... 

Chloe îşi ținu respiraţia. 

— ... dar nu, îmi pare rău, nu e chiar atât de 
interesantă. Este pentru prima oară, după atâţia ani, când 
Ordinul nostru are o cauză demnă de luat în seamă: de ce 
ne-am opri la un armistițiu, când am putea să mergem mai 
departe şi să vă nimicim de tot? Chiar ar fi cazul să-ți 
mulțumesc, să ştii... Mica înfruntare de la Presidio, pe care 
ai pus-o la cale, chiar a făcut minuni pentru moralul şi 
scopurile noastre. 

Ce voia să spună prin asta? Există putere în războaie, 
asta a vrut să spună, îşi dădu seama Chloe, întunecată. 
Ultima lor manevră strategică importantă împotriva 
poporului Mai fusese atunci când Whitney îşi pierduse 
propria soţie, omorâtă de un oarecare membru al unei 
bande, fără legătură cu niciuna dintre părți... De atunci, 
Ordinul nu însemnase mai mult decât o adunătură de 
masoni violenți şi puțin cam supraestimați, cu reguli şi 
ritualuri secrete, dar nu prea dibaci în privința unor 
atacuri cu adevărat orientate. 

— Altfel spus, îți doresc succes în calitate de nouă 
conducătoare, şi aşa mai departe... dar, sincer vorbind, ai 

tăi nu vor semăna un pic cu puii cu capetele tăiate, pentru 
o vreme, cumva? 

Părea extrem de sigur pe sine. Chloe mai avea nevoie de 
un singur lucru, să joace o carte cu care să-l lase tulburat. 
Să-i dea o temă de gândire. 

— Mulţumesc. Apropo, Whitney, ce-ţi mai face fiul? 

Şi, cu aceasta, închise. 

Secretul. Aceasta era problema, de ambele părți. Secretul 
şi ritualurile. Dac-ar fi fost după ea, dacă ea ar fi fost 
conducătoarea poporului Mai, cu ani în urmă, când 
ajunseseră în America, la primul semn al atacurilor din 
partea Ordinului, ea le-ar fi înfipt în coaste pe cel mai tare 
avocat specializat în crime şi delicte rasiale. Le-ar fi 
aruncat în aer secta, în public. Paul îi arătase odată lista 
cu „Topul 10 al lucrurilor pe care să nu le faci în calitate de 
Suzeran al Răului”, pe web, iar în acest top zece se afla şi 
sfatul potrivit căruia, atunci când se apropie gaşca eroilor, 
nu asmuți asupra lor dulăii iadului: doar suni la poliția 
locală şi faci astfel încât să fie arestați pentru violarea 
proprietăţii. 

O să spun, se hotărî Chloe, cu cea mai plângăcioasă şi 
copilăroasă voce mentală de care era capabilă. Sună din 
nou la numărul pentru comenzi telefonice şi ceru să i se 
facă legătura cu numărul aflat de la ştiri, pentru informații. 

— Alo? Bună, am, ceva... ăăă... informaţii despre tipul 
care a fost asasinat ieri în cinematograf, da? 

— Poți să vii până la secție, ca să-ți luăm o declarație 
completă? o întrebă interlocutoarea, într-o manieră bruscă 
şi profesională. 

— Păi, ăăă, aş prefera să nu. Eu tocmai, ăăă, cumpăram 
ceva... marfă de la un... prieten, înăuntru... am văzut toată 
faza, dar n-aş vrea să fiu implicată. 

— Foarte bine, atunci, mormăi femeia, spune-mi ce-ai 
văzut. 

Chloe îi istorisi întreaga întâmplare, ocolind faptul că 
fusese prezentă în calitate de protagonistă şi concentrând 

relatarea asupra Coţcarului şi a lui Serghei. Îi descrise la 
perfecție pe amândoi... ceea ce, în sfârşit, reuşi să-i capteze 
interlocutoarei întreaga atenţie: era evident că nu repeta 
doar ceea ce se spusese la ştiri, fiindcă descrisese acea 
shuriken care se înfipsese în gâtul lui Serghei. Le spuse tot 
ce-şi putu aminti despre Coţcar, de la coada lui tâmpită şi 
până la tăieturile de pe braț, şi adăugă ceva zvonuri vagi 
„de pe stradă” referitoare la un tip dement cu tot felul de 
cuțite şi o predilecție spre stilul de luptă specific pentru 
Hong Kong. Polițista îi mulțumi şi închise. 

— Aşa, zise Chloe, luându-şi bicicleta. 

Am spus. Acum, descurcă-te şi cu asta, Whitney Rezza. 
Fidelă noii sale politici de eliminare a secretelor, Chloe se 
hotări să se ducă spre conacul Firebird, cu maşina, în 
seara aceea fără să se mai sinchisească de încercările de a- 
şi ascunde urmele. Oricum, era ridicol: Whitney ştia cine 
fusese Serghei, şi toată lumea ştia că Serghei condusese 
compania Firebird. Şi, fiindcă veni vorba, acelaşi lucru 
probabil că se aplica şi în cazul Ordinului A Zecea Lamă. 
Toţi prietenii lui Whitney sigur ştiau că el este membru al 
unui anume club privat; nu era nevoie să fii un geniu ca 
să-l urmăreşti până acolo, într-o zi. 

Ciudat lucru, mama ei nu avu absolut nimic împotrivă 
să-i împrumute maşina. Teoretic vorbind, deşi Chloe nu 
avea decât permis de începător, Anna King ajunsese la 
concluzia că fiica ei era mai în siguranță având acces la 
volan, decât dacă şi-ar fi făcut apariția într-un taxi. 

— Să mă suni la fiecare jumătate de oră, insistase mama 
ei. Dacă sari peste un singur apel telefonic, şi spun un 
singur apel telefonic, sun la poliție. Ai înțeles? 

— Da, mamă. 

Şi răspunsul ei nu avusese nici măcar o undă de 
sarcasm. Sinceră să fie, Chloe se minuna că mama eci o 
lăsa atât de uşor să plece. 

— Şi hai să stabilim o parolă... am găsit: „David Bowie.” 
Dacă-mi spui asta, atunci sun la poliție... bine? Asta va fi 

parola noastră de siguranţă. 

— OK, fu de acord Chloe, întrebându-se cam cum ar 
putea strecura numele starului rock într-o conversație 
oarecare, în timp ce ar fi ascultată de răpitorii / torționarii 
ei. Dar cred că e posibil să fiu nevoită să rămân acolo peste 
noapte... 

— Atunci, mă suni la fiecare trei ore, după unu noaptea, 
şi vorbesc serios, Chloe King. Poţi să fii tu conducătoarea 
lor, dar tot fiica mea rămâi, şi tot sub optsprezece ani ai. 

— Da, mamă, încuviință Chloe, îndatoritoare. 

Deja stabilise c-o să-şi lase deschis tot timpul telefonul 
dotat cu GPS. Până în prezent, nimeni dintre Mai, în afara 
lui Kim şi-a lui Alek, nu ştia despre el. 

Când ajunse Chloe la Firebird, soarele apusese... şi 
ştirile de la televizor se schimbaseră. 

— Cred că ai face bine să vezi asta, Chloe! 

Kim o aşteptase pe alee, cocoţțată în vârful fântânii 
ornamentale din marmură care constituia centrul sensului 
giratoriu din fața intrării. Arăta îngrijorată, ceea ce-i 
provocă lui Chloe o reacție de panică: de obicei, prietena ei 
nu reacționa la nimic. 

Nu mai era nimeni în foaier; nici în vreunul dintre 
birouri. Multe dintre persoanele cele mai importante se 
aflau în biroul lui Serghei, cu ochii lor oblici acum mari şi 
plini de consternare în semiobscuritate, scăldați în razele 
emise de uriaşul televizor ascuns după o draperie. 

Acum, era un alt reporter în fața cinematografului, 
vorbind, însă fotografiile care apăreau într-un colț, în timp 
ce el relata întreaga poveste, nu-l mai înfățişau pe Serghei: 
erau ale celor asasinați de el. 

Chloe îşi concentră atenția asupra televizorului şi a 
reporterului cu înfăţişarea solemnă de pe ecran. 

— „... acum, că este implicat şi FBl-ul. Investigatorii 
declară că Serghei Shaddar era un creier al criminalităţii, 
implicat în unele organizații teroriste din blocul răsăritean. 
Informații din partea unor oficialități ale statului Georgia 

dau de înțeles că numeroase dintre crimele pe care le-a 
săvârşit în ţara sa natală au fost camuflate în spatele 
confruntărilor civile violente dintre georgieni şi statul 
separatist Abhazia.” 

Chloe îşi întoarse privirea spre Kim. 

— Ascultă mai departe, îi şopti fata cealaltă. Nebunia 
abia începe. 

— „Shaddar a mai fost implicat şi într-un număr de alte 
asasinate comise pe teritoriul Statelor Unite, printre 
acestea fiind posibil să se numere şi asasinarea unei fete în 
cazul căreia rănile şi modul de operare se potrivesc perfect 
cu cele ale domnului Shaddar.” 

În colț apăru fotografia fetei care-i fusese soră lui Chloe. 

Acum mă crezi, jigodie? ar fi vrut Chloe să-i strecoare 
printre dinți lui Igor, însă ar fi fost un gest total nedemn de 
o conducătoare. 

Aşa că, în loc de asta, oftă, clătină din cap, după care 
ridică glasul, în timp ce aprindea luminile. 

— V-aş ruga ca toată lumea să iasă din cameră, în afară 
de Olga, Igor, şi Kim. 

Toţi îşi întoarseră fețele spre ea, clipind, orbiți de lumina 
strălucitoare. O duzină de perechi de ochi reveni la forma 
aproape omenesc de rotundă a pupilelor. 

— Şi vă rog să pregătiți, hm, sala de spectacole, pentru 
întrunirea programată la ora şapte. Ar putea cineva dintre 
dumneavoastră să aranjeze ca în sală să fie un televizor, cu 
acces la programele de ştiri, sau un ecran mare pentru 
proiecţii, sau ceva asemănător? 

Mai multe capete se înclinară în semn de încuviințare. 

— Da, Venerată Conducătoare. 

Chloe încercă să nu ia în seamă cât de uşurate şi de 
recunoscătoare şi de pline de speranţă erau fețele celor 
care treceau pe lângă ea, privind-o. Până şi secretara, care 
se strecurase în urma lor, ca să vadă ştirile, îşi înclină 
capul. 

După ce ieşiră toţi, Kim închise uşa. 


178 


E 


Cele nouă vieţi ale lui Chloe King, cartea nr. 3 ALEASA 


— Are cineva ceva de spus? întrebă Chloe, plimbându-şi 
privirea peste cei trei. 

Olga profită de ocazie şi izbucni în plâns. 

— Habar n-am avut! exclamă, tuşind. Nu pot să cred... 

Ochii îi redeveniră mijiți şi ghearele îi țâşniră afară, pe 
măsură ce emoţiile o copleşeau; Chloe îşi dădu seama că, 
dintre toți membrii comunității Mai pe care-i cunoştea, 
oricât de puţin, pe femeia aceasta n-o văzuse nici măcar o 
dată transformându-se cât de cât. 

— Nici mie nu-mi vine să cred, rosti Igor, moale, însă 
privirea lui absentă afirma altceva. Pentru mine a fost ca 
un tată... 

— Aş putea să vă propun să privim dintr-o altă 
perspectivă? interveni Kim, pe unul dintre cele mai glaciale 
tonuri din câte-o auzise Chloe folosind vreodată. În alte 
cazuri de orfani, ca al lui Chloe, când părinţii umani au 
dispărut „accidental” sau au fost găsiți morți, cum a fost cu 
Chase... Doar n-o să-mi spuneți că n-aţi bănuit ceva. 

Niciunul dintre cei doi nu suflă o vorbă. Cu toate 
acestea, Olga părea vag cuprinsă de ruşine. 

— Nu întrebi, nu spui, hm? Foarte bine, trecutul e 
trecut, zise Chloe, luptându-se cu un val de dezgust şi unul 
de furie când se gândi la propria mamă şi la urmele 
prezenţei unor Mai descoperite de Kim în jurul casei sale. 
Declar în mod oficial un moratoriu şi o amnistie, chiar în 
clipa asta. Pe viitor, nu vor mai fi alte asasinate. Şi, dacă se 
întâmplă să aibă cineva vreo bănuială, să şi-o rezolve în 
mod normal, prin intermediul poliției... nu s-o acopere, 
bine? Ascultaţi, mai zise ea, consultându-şi ceasul. Trebuie 
să-mi sun mama peste, să zicem, cinci minute, dar înainte 
de asta, vreau să vă dezvălui câteva dintre planurile mele 
secrete. 

Planuri pentru care-şi tot făcuse griji şi le tot depănase 
în minte, negăsind nimic în neregulă la ele... dar încă 
având îndoieli în privința lor. 

— Igor, până... mă rog, până la noi ordine, tu eşti acum 

preşedinte interimar al companiei Firebird. Olga, 
consideră-te numită director executiv. 

Tânărul Mai clipi de vreo două ori într-un fel care nu era 
total omenesc, şocat până-n măduva oaselor de brusca 
povară a responsabilității. Chloe continuă. 

— Indiferent ce s-ar întâmpla, domeniul imobiliar nu 
face parte din viitorul meu, iar resursele umane nu intră în 
preocupările mele imediate, oricât de plăcut ar putea fi 
gândul descoperirii altor Mai răzlețiți. Eu chiar am de gând 
să mă duc la facultate. Ah, şi dați-mi voie să vă repet 
pentru ultima oară... 

Chloe îl fixă cu privirea pe Igor. 

— Serghei. Şi Coţcarul. Lucrau. Împreună. Dezvăluire 
care, fără îndoială, va apărea, de asemenea, la ştiri, undeva 
pe parcursul următoarelor câteva ore, după ce poliția va da 
publicității informaţia. 

— De unde ştii asta? o întrebă Igor, total derutat. 

— Pentru că eu le-am spus, răspunse Chloe, cu un aer 
de superioritate. 

Şi era adevărat: nici într-un milion de ani, niciuna dintre 
părți nu s-ar fi aşteptat ca poliția să primească informații 
de la cealaltă parte. 


Convorbirea telefonică a lui Chloe cu mama ei fu rapidă, 
iar drumul spre sala de spectacole, şi mai rapid. În sfârşit, 
evenimentele începeau să-şi pună amprenta asupra ei, iar 
liniştea după-amiezii să lase locul nervozităţii privitoare la 
ceea ce avea de făcut în următoarea oră. Vorbitul în public 
nu se număra printre principalele talente ale lui Chloe. N-o 
ajuta nici faptul că prietena ei Kim purta o robă alburie din 
pânză de olandă şi un machiaj oarecum de tip egiptean, cu 
fard negru în jurul ochilor şi sub bărbie. Încercase s-o 
convingă şi pe Chloe să poarte robă. 

— Nu e genul meu, o refuzase Chloe, categoric. Poporul 
nostru trebuie să vadă ce fel de persoană sunt eu în 
realitate... nu cine mă prefac că aş fi. 

Kim n-o contrazisese. 

Încăperea era mai mică faţă de cât s-ar fi aşteptat: într- 
adevăr, nu erau decât vreo sută de oameni-pisică, 
asemănători publicului dintr-o sală studio, stând zece câte 
zece, şi înghesuiți. Chiar dacă însemna o uşurare, o şi 
întrista oarecum: nu existau decât trei semeții în America, 
iar aceasta era una dintre ele, şi membrii ei erau atât de 
puţini... Chloe era conducătoarea unui popor muribund, al 
unei specii pe cale de dispariție. 

Cineva instalase ecranul pentru proiecția imaginilor de la 
televizor, aşa cum ceruse ea, şi urmăreau cu toții, îngroziţi, 
cum se succedau pe ecran ştirile despre fostul lor 
conducător, prin vocile reporterilor şi a coloratului banner 
din partea de jos. Când fu de părere că văzuseră destul, 
Chloe îi făcu un semn tipului din spate - un Mai pasionat 
de aparatură audio / video? — şi urcă pe mica estradă, în 
urma lui Kim. 

Prietena ei, acum intrată pe deplin în rolul de preoteasă, 
îşi înălță braţele, închise ochii şi începu să cânte. La fel ca 
în noaptea vânătorii, când Chloe auzise pentru prima oară 
un cântec tradițional Mai, i se păru exact la fel de straniu 
şi de tânguios. Era imposibil de prevăzut spre ce se va 
îndrepta linia melodică: schimbările de tonalitate şi de 
octavă ale lui Kim se produceau fără vreun avertisment 
prealabil. Şi suna la fel de trist şi de dezrădăcinat precum 
simţea Chloe că arăta poporul ei în clipa de faţă. 

Dintr-odată, îi simți chiar atunci. 

Pe măsură ce imnul continua, şi ea le privea chipurile, 
Chloe simți emoţiile colective. Teamă. Tristeţe. Aşteptări. 
Suntem atât de puțini! Am pierdut atât de mulţi! lar acum, 
această... 

Speranță, când o priveau pe ea. 

Igor încerca să fie atent, însă sentimentul trădării şi cel 
al durerii erau atât de puternice, încât el nu era cu 
adevărat conectat la realitatea înconjurătoare. 

Chloe simţi o căldură stranie, ca şi cum toată lumea s-ar 

fi aflat acolo unde trebuia să fie: Semeţia ei, reunită, 
aşteptând-o. 

Mai era, totuşi, o notă discordantă, un mic amănunt 
care lipsea, ca şi cum cineva n-ar fi fost acolo. 

După ce termină Kim, Chloe ieşi în față, acum lipsită de 
orice temeri sau nelinişti. Aici era poporul ei. Ea le era 
conducătoarea. Îşi drese glasul. 

— Pentru cei care nu m-au cunoscut încă, eu sunt Chloe 
King, conducătoarea Semețţiei şi Aleasa voastră. 

Suna atât de bombastic şi de ciudat, însă toată lumea o 
asculta, captivată. 

— Serghei Shaddar nu a fost adevăratul vostru 
conducător. Cu toate că a avut intenții bune, şi le-a pus în 
aplicare prin mijloacele răului. Omul pe care aţi crezut că-l 
urmați spre un deznodământ fericit v-a adus numai 
violentă şi moarte. Până şi cei care-i erau mai apropiați n- 
au cunoscut până unde i se întindeau activităţile. 

Desigur, poate că unii dintre kizekh aveau cunoştinţe 
destul de temeinice, din moment ce sigur s-a folosit de ei ca 
să-i pună în aplicare anumite ordine... Dar nu avea să se 
abată de la linia pe care şi-o propusese, aceea a amnistierii 
şi a iertării. 

— Când m-am întâlnit cu el, în fața cinematografului în 
care a fost omorât, Coţcarul era deja acolo, aşteptându-mă. 

Nu se auzi niciun zgomot printre atât de rezervații Mai, 
însă Chloe simţi şocul colectiv căruia îi căzuseră pradă o 
sută de persoane. 

— Cei doi lucraseră împreună, pentru omorârea tuturor 
posibililor Aleşi, inclusiv a surorii mele. Nu ştiu dacă 
Serghei o fi omorât în realitate personal pe cineva, însă el îl 
informa pe Coţcar cine era persoana şi unde avea s-o 
găsească, iar Alexander se ocupa de restul. Dar, de îndată 
ce m-a avut în fața ochilor, nici Serghei nu i-a mai fost de 
vreun folos, motiv pentru care Coţcarul s-a hotărât să-l 
omoare şi pe el. 

— Nu-mi vine să cred că un Mai ar fi în stare să omoare 

alți Mai! Suntem atât de puţini, se văicări o femeie Mai. 

— Există persoane rele chiar şi printre noi, la fel cum 
există persoane bune şi printre oameni, aşa cum este 
mama mea. Şi Brian. Şi Paul, şi Amy. 

Scrutând cu privirea mica mulțime, îl zări pe Alek. 
Privirile li se înlănțuiră pentru o clipă, şi el îi zâmbi: un 
zâmbet sincer, fără ca tot ce se petrecuse între ei în ultima 
vreme să reprezinte un obstacol. El îi oferea sprijinul. Ea îi 
răspunse la zâmbet, fără să se mai gândească. 

— Mama mea, precedenta voastră Aleasă... visul ei a fost 
să unească tot poporul Mai din Europa de Est, pe toţi cei 
risipiţi de războaie, de exil, de violențe, şi de blestemul 
abătut asupra noastră. În calitate de noua voastră 
conducătoare a Semeţiei, consider că a venit acum vremea, 
dacă tot suntem împreună, să ne îmbrățişăm pe deplin 
noua noastră țară. 

Aici, avu o mică ezitare: încă nu erau toți acolo, şi unde 
avea să ajungă cu asta? 

— Serghei a mai avut dreptate într-o privință: voi nu 
sunteți obligați să trăiţi aici, ca şobolanii în vizuină. Voi 
trebuie să fiți liberi să vă urmaţi propriile destine şi să vă 
întâlniți fiindcă aşa vreţi, nu fiindcă ați fi forțați. Sunteţi 
acum în America, şi din unele puncte de vedere nu vă 
deosebiți de oricare alți imigranți. De acum încolo, vom 
respecta legile Americii. Asta înseamnă că s-a terminat cu 
răzbunările şi războaiele cu A Zecea Lamă. Dacă ei încalcă 
legea, vor fi pedepsiți în conformitate. După cum poate ați 
văzut la ştiri, Coţcarul este dat în urmărire. Şi ştiţi de ce? 
Pentru că eu le-am spus că e asasinul lui Serghei. 

De data aceasta, icnetul mulțimii se auzi clar. 

Kim se retrăsese într-o parte, după cum remarcă 
deodată Chloe, şi stătea să discute cu cel care se ocupa de 
televizor. 

— Politia îi va da de urmă şi-l va aresta. Iar el îşi va 
primi pedeapsa pentru crima asta, şi pentru celelalte... 

— Chloe, murmură Kim, apărând alături de ea, iartă-mă 

că te întrerup, dar Ivan mi-a zis că s-a dat la televizor o 
informaţie pe care ar trebui s-o vedem... a înregistrat 
ultimele câteva minute... 

— Pune-o, zise Chloe, iar Kim făcu un semn afirmativ cu 
capul spre cel din spate, şi proiecția imaginilor de la 
televiziune reîncepu. 

Fără să-şi dea seama de ce, Chloe nu fu mirată să vadă o 
fotografie care-i înfățişa mama biologică apărând lângă 
chipul reporterului de la CNN, ca una dintre persoanele 
asasinate din ordinul lui Serghei. 

— „... Anastasia Leon, membră şi conducătoare a unui 
obscur trib de nomazi din Europa de Est, originară din 
Turcia, s-a întors în ţara natală a poporului său. 
Investigatorii au descoperit acum dovezi asupra faptului că 
ea a fost una dintre primele victime ale asasinatelor politice 
comise de Serghei Shaddar; sursele noastre nu cunosc cu 
certitudine motivul...” 

Anastasia Leon. Acesta era numele mamei ei. Şi iat-o. O 
fotografie asemănătoare celei ţinute de Chloe în mână, 
acum nu mai departe de vreo două săptămâni, înfățişând o 
femeie cu părul negru, lung până la mijloc, şi un zâmbet 
larg, neîmblânzit, fruntea brăzdată de cute şi privirea 
hotărâtă. 

Făcu un semn să se taie sonorul. 

Ceilalți Mai arătau năuciţi; unii plângeau, alții comentau 
cu glas scăzut. Chloe simţi un amestec de milă şi de uluire 
la gândul că niciunul dintre ei nu se aşteptase la aşa ceva. 

— Vedeţi? Exact despre asta vorbeam. Secretele şi nevoia 
de a supraviețui v-au forțat să urmați pe cineva care v-a 
asasinat conducătoarea  Semeției. Aceste violente 
nejustificate dintre noi şi A Zecea Lamă încetează acum. Tot 
ceea ce fac ele este să nască noi şi noi violențe, şi lupte 
pentru putere în rândurile noastre... priviți ce i-a făcut 
Serghei surorii mele, şi priviți ce-a pățit Brian din cauza 
oamenilor lui. Eu sunt noua voastră Aleasă, şi vă voi 
conduce către siguranță şi prosperitate... dar numai prin 

mijloace paşnice. 

Urmă tăcerea. Oare aveau să aplaude? S-o dea afară? 
Ce-o să se-ntâmple? Chloe se strădui cu disperare să simtă 
acea stranie empatie de mai devreme, însă aceasta se 
estompase acum, până la o bătaie surdă a inimii. 

Deodată, Alek sări în picioare şi scoase un răget. Singura 
dată când mai auzise Chloe aşa ceva fusese atunci când îşi 
pierduse ea cumpătul, cu Keira... şi-o băgase în răcori pe 
fată. Era un sunet profund, înfricoşător, care părea mult 
prea răsunător şi prea adânc ca să poată izvori din statura 
lui umană. Ochii îi erau mijiți, înspăimântători; ghearele, 
scoase. 

Valerie fu următoarea care se ridică şi-i urmă exemplul. 

În scurt timp, toată lumea era în picioare, urlând, 
răgând, într-un vacarm asurzitor care ar fi trebuit s-o 
înfricoşeze pe Chloe, dar nu reuşea. Pentru doar o clipă, 
legătura se refăcu, şi ea le putu simți întreaga energie, şi 
putere, şi dragoste: sprijinul pe care i-l oferea Semeția. 

Kim nu apelă la răgete, preferând să-i ofere un straniu 
de omenesc semn aprobator, cu degetul mare ridicat. 

Când se retrase să-şi sune la repezeală mama, şi s-o 
înştiințeze despre cum decurseseră treburile, Chloe se 
simțea istovită. Tot nu sunt bună de vorbitoare în public, 
înțelese ea. Doar capabilă să se descurce, atunci când era 
cazul. Igor o aşteptă, răbdător, alături, până când termină 
de vorbit la telefon. 

— Venerată Conducătoare...? i se adresă el, politicos. 

— Da, Igor? îi răspunse Chloe, în timp ce-şi lăsa jos 
telefonul. 

Curând, avea să-şi reia munca de convingere prin care 
să-i determine să-i spună din nou „Chloe”. Deocamdată, 
însă, i se părea că ar fi prea mult. 

— Am vrut să spun... cred că ai dreptate, zise el. 

Şi nu părea că s-ar forța să afirme aşa ceva; dădea 
impresia că e plin de liniştea şi împăcarea pe care ea însăşi 
le resimţise în acea după-amiază. 

— Poate e din cauză că am de-a face — am avut de-a face 
— cu oamenii mai mult decât Serghei, dar sunt de părere că 
ar trebui să le respectăm legile. Cu atât mai mult dacă 
rămânem aici. Şi chiar dacă nu rămânem: nomazii nu 
trebuie să se facă de râs peste tot pe unde merg. Altfel, n- 
am mai fi primiți înapoi, zise, şi pe buzele lui se zărea un 
zâmbet aproape imperceptibil. 

— Mulţumesc, Igor. Asta chiar înseamnă foarte mult 
pentru mine, îi zise. 

Şi, asta era: se terminase. Toată tensiunea dintre ei, din 
ultimele câteva zile, toată iritarea lui la adresa ei. În 
schimb, tristeţea era încă prezentă, şi Chloe ştia că el avea 
să se tot gândească destul de mult la Serghei, pe parcursul 
următoarelor câteva săptămâni, amintindu-şi de toate 
lucrurile bune şi cernându-le, căutând îndărătul lor semne 
ale nemilosului asasin. 

— Eu nu mi-am cunoscut niciodată tatăl biologic, 
adăugă ea, încet. lar tatăl adoptiv m-a părăsit când eram 
mică. Serghei a fost al treilea tată pe care l-am pierdut... şi, 
în anumite privinţe, cel de care am fost mai apropiată. 

Igor făcu un semn de încuviințare, nefiind sigur că ar fi 
în stare să vorbească. 

— Hei, exclamă Chloe, schimbând subiectul şi 
amintindu-şi de absența pe care o remarcase când îşi 
începuse discursul. Unde e Dmitri, apropo? 

Era vorba despre bodyguardul pe care i-l repartizase 
Serghei, atunci când ea se răzvrătise împotriva traiului 
printre Mai, cel care mersese cu ea, ca s-o apere, când 
plecaseră să vadă Războiul Stelelor. Împreună cu Ellen, o 
altă kizekh... şi, după cum era destul de convinsă, iubita 
lui. 

Se aştepta să primească un răspuns rapid, de genul: A, 
patrulează la etaj şi păzeşte Semeția pe timpul întrunirii. 

Însă chipul lui Igor, nedumerit şi dezorientat, îi spuse cu 
totul altceva. 

Un alt jir desprins, îşi dădu ea seama, epuizată. Unul 

dintre acele lucruri inexplicabile care se vor întoarce şi mă 
vor ciupi de fiind mai târziu. Devenea cu mult mai 
înțeleaptă, atât de repede... şi, totuşi, asta n-o făcea să se 
simtă mai fericită. 

Şaisprezece 


Până la urmă, Chloe reuşi să se desprindă în linişte din 
mulțime şi să se strecoare spre salonul de spital. Brian 
tocmai citea ceva, sub o singură lumină care plutea prin 
întuneric. 

— Bună, îi zise ea, zâmbindu-i. 

— Bună. 

Îşi lăsă jos cartea şi-şi ridică privirea nerăbdătoare spre 
ea. Acum, nu mai avea decât un pansament subţire în 
jurul capului, în cea mai mare parte alb, nepătat. 

Părul îi stătea ceva mai bine, ca şi cum ar fi fost spălat, 
şi ochii îi erau mai strălucitori, cu toate că aveau încă în 
jur vânătăi şi tăieturi. 

Însă în mod categoric avea mai multă viață în el, 
prinsese culoare şi arăta mai sănătos, şi Chloe simți un 
mic val de mândrie la gândul că poate, doar poate, ea ar fi 
cea care să ridice străvechiul blestem dintre oameni şi Mai. 

Cartea, după cum observă Chloe când se mai apropie, 
era intitulată Meridianul sângelui*0. Arăta ca un roman 
western. 

— Nu sunt prea multe posibilități de alegere în privința 
lecturilor, pe-aici, zise el, ridicând din umeri. Totuşi, asta e 
destul de bună. 

— Eşti tratat cum trebuie? se interesă ea, trăgându-şi un 
taburet metalic. 


40 Într-adevăr, este vorba despre un western istoric aparținând 
scriitorului american Cormac McCarthy, apărut în anul 1985 şi 
subintitulat Amurgul purpuriu al Vestului. Personajul principal este un 
adolescent fugar, numit „puştiul”, şi cea mai mare parte a textului îi 
descrie întâlnirile cu membrii unui grup istoric de vânători de 
scalpuri, care au masacrat întregi triburi de indieni nord-americani 
din zona granițelor dintre Statele Unite şi Mexic, în anii 1849-1950. 

— Ce, glumeşti? pufni Brian. Indiferent ce păreri or avea 
despre mine, şi le păstrează doar pentru ei. Totul e numai 
„Venerata Conducătoare” în sus, şi „Aleasa” în jos, şi „după 
cum doreşte...” Cu toate că doctorița, după părerea mea, 
chiar este foarte bună. Şi oarecum nostimă, pentru o Mai. 

— Asta ce-ar vrea să însemne? vru să ştie Chloe, 
luându-l de mână. 

— Ca o persoană care a fost silită, în cea mai mare parte 
a vieţii, să-i studieze, trebuie să-ți mărturisesc: majoritatea 
compatrioților tăi nu prea au cine ştie ce simț al umorului. 

Chloe deschise gura, vrând să-l contrazică, dar se gândi 
mai bine. Avea dreptate. Ridică din umeri. 

— Am avut o mare întrunire sus. 

— Am auzit. Mă rog, n-am auzit propriu-zis, dar toată 
lumea vorbea despre asta. A ieşit totul bine? 

Chloe oftă şi-i povesti despre Serghei, şi despre Coţcar, şi 
despre faptul că ea le dăduse informațiile poliţiştilor, ceea 
ce condusese la investigaţiile ulterioare, şi la concluzia că el 
părea să-i fi asasinat întreaga familie biologică, în afara 
tatălui, pe care nimeni nu-l cunoştea, sau nu părea să 
trezească nimănui interesul. Fu nevoită să se întrerupă la 
un moment dat, ca să-şi sune mama, fapt în legătură cu 
care Brian o tachină ulterior; în schimb, cât timp vorbi ea, 
el rămase tăcut, dar cu sclipiri în ochi. 

— Bun, zise ea, întinzându-se şi căscând. Cam asta e. 

— Si-acum? 

— Acum? 

Îşi întinse ghearele fără să-şi dea seama şi-şi scărpină 
un anumit loc din creştetul capului, în care simțea o 
mâncărime persistentă. Spera să nu fie cumva mătreaţă. 
Sau ce-o mai fi, la pisici. 

— Acum, cred c-o să-mi caut vechea cameră, să mă 
târăsc până în pat şi să dorm până la pastele cailor... sau 
va trebui s-o sun iar pe mama, peste vreo trei ore. 

— Dar de ce nu rămâi aici? îi propuse Brian, cu o voce 
scăzută. 

Chloe îşi ridică privirea spre el. Nu glumea. De fapt, 
niciodată nu-l văzuse privind-o cu atâta seriozitate. Întinse 
o mână spre ea, atingându-i buzele: o mână prinsă de un 
braț de-a dreptul înzdrăvenit, cu o culoare normală şi 
musculos, îşi plimbă degetele pe obrazul şi pe maxilarul ei, 
după care i le strecură prin păr. 

Atunci, ea se ridică de pe taburet şi cobori balustrada 
metalică a patului de spital. 

— O să fie numai o noapte dormită împreună, ca între 
prieteni, zise el, zâmbind. 

— Da, dar n-o să ai parte de bătăi cu perne, murmură 
ea, trăgând cearşaful în jos şi sărutându-l pe gât. 

De dimineaţă, Chloe se trezise înțepenită şi somnoroasă. 

Nu ratase decât un apel telefonic către mama ei — cel de 
la ora patru - şi Anna King o sunase la fix cinci minute 
după aceea. Chiar dacă nu-i prea convenea să răspundă, 
consecințele ar fi fost cu mult mai neplăcute, aşa că se 
forțase să pună mâna pe telefon. 

Brian scoase mici murmure de protest când ea se 
desprinse cu grijă şi se strecură jos, peste marginea 
patului. 

— Să te-ntorci repede, mormăi el, încercând să deschidă 
ochii şi nereuşind. O să-mi lipseşti. 

Chloe se aplecă peste el şi-l sărută. Brian zâmbi, dar în 
scurt timp reîncepu să sforăie. 

Cum mă simt? se întrebă singură Chloe, culegându-şi 
blugii de pe podea şi trăgându-i pe ea. Îi îmbrăcă uşor şii 
se potriviră numai bine, aşa cum se-ntâmplă mereu cu 
blugii purtați mai multe zile. 

Mă simt altfel? 

Îşi croi drum printre dulapurile cu recuzită spitalicească, 
luând-o prin surprindere pe doctorița Lovsky, care venea 
ducând tava cu micul dejun pentru Brian. 

— O, ăăă, bună dimineaţa, Venerată Conducătoare, zise 
femeia, puțin şocată când îşi dădu seama de faptul că ei 
doi fuseseră împreună toată noaptea. 

Dar fie că şocul ei se datora faptului că el era un om 
obişnuit, fie că şmecheria asta se petrecuse în micul ei 
regat steril, Chloe nu putu să-şi dea seama. 

— "'Neaţa, răspunse ea, voioasă, după care-şi reluă 
meditaţia şi drumul spre etaj. 

Poate că avea să se organizeze un mic dejun ceremonial, 
sărbătoresc, de a-doua-zi-după-discursul-noii-con- 
ducătoare-a-Semeţiei. Ar fi fost teribil de jenant, dar poate 
că i-ar fi dat şi salată de fructe. 

Adulmecând aerul şi întrebuințându-şi auzul de Mai, 
Chloe fu oarecum dezamăgită când nu auzi niciunul dintre 
zgomotele care s-ar fi putut asocia cu preparativele unei 
sărbătoriri, aşa că se duse în schimb spre chicinetă, de 
unde măcar îi venea miros de cafea. 

Kim era deja acolo, pregătindu-şi ceaiul verde de 
dimineață. 

— Venerată Conducătoare, zise ea, cufundându-şi în 
acelaşi timp pliculețul cu ceai în cană şi capul între umeri. 

— Chloe, o corectă Chloe, morocănoasă, luându-şi o 
ceaşcă. 

De când nu mai fusese ea acolo, instalaseră un nou 
automat pentru cafea, la care puteai să alegi dintre zece 
tipuri diferite de cafea, sau ceai, sau chiar ciocolată caldă... 
şi, dacă apăsai pe anumite butoane, aparatul îți putea 
prepara aproape orice. Desigur, recipientele cu cafea erau 
confecționate dintr-un Mylart! care nu era biodegradabil, 
aşa că, de îndată ce aveau să se liniştească apele pe-acolo, 
Chloe urma să înceapă demersurile pentru descotorosirea 
de aşa ceva. 

O Aleasă sigur putea să facă asta. 

Mâna nu-i era încă prea sigură: când îşi turnă lapte, 
cafeaua i se revărsă din ceaşcă - bine măcar că nu era una 
din plastic — şi curse pe masă. 


+1 Un tip de poliester folosit în special pentru proprietăţile sale 
izolatoare. 

— Fir-ar a naibii, mormăi Chloe, ridicându-şi ceaşca la 
buze şi sorbind preaplinul. 

Se simțea aproape ca mahmură. 

— Ai dormit bine? o întrebă Kim. 

Chloe se încruntă, privindu-şi prietena în ochi, însă nu 
găsi acolo vreun subințeles. Fusese o întrebare nevinovată. 

— Nu... tocmai. 

Kim încuviinţă cu un aer înțelept. 

— Tu şi cu Brian ați făcut sex? 

Chloe se înecă şi împroşcă peste tot cu cafea, reuşind să 
mai verse şi o parte a lichidului din ceaşcă în acelaşi timp. 

— Ce naiba? se răsti ea. 

Fata cu urechi de pisică nu se osteni prea tare să-şi 
ascundă zâmbetul. 

— Eram doar curioasă. 

Chloe deschise gura, vrând să spună ceva legat de vieţile 
particulare ale Aleselor, când intră Igor în încăpere. 

— Venerată Conducătoare, o salută el, însoțindu-şi 
cuvintele de o rapidă înclinare a capului. Ar fi bine să vii 
repede. S-a întors Dmitri... a omorât pe cineva. 

S-a dus finalul fericit care abia începuse. De ce nu putea 
să fie nimic prea uşor? 

Îl urmă pe Igor pe coridor, şi apoi în biroul lui Serghei. 
Kim veni fără zgomot după ea. Dintr-un motiv oarecare, pe 
Chloe n-o deranja prezența ei permanentă, nici chiar atunci 
când nu era tocmai invitată. Niciodată nu distrăgea atenția, 
nu-şi dădea cu părerea, nici nu se umfla în pene. 

Chloe se aşteptă să-l găsească într-o postură 
impunătoare, impasibilă, înfricoşătoare, amenințătoare: 
aşa cum era el, în mod normal, în definitiv, un kizekh era 
un soldat; şi, din ce văzuse ea, cu ocazia confruntării de la 
Presidio, erau soldați destul de eficienți şi disciplinați, în 
felul lor înspăimântător, felin. 

În loc de asta, îl găsi prăbuşit pe un scaun şi plângând. 
Olga stătea lângă el, ţinându-i o mână pe umăr. 

— Venerată Conducătoare! strigă Dmitri, întorcându-se 

spre uşă; normal că-i auzise vorbind. 

Simțurile îi erau, probabil, la fel de ascuţite ca ale lui 
Kim. Impunătorul soldat se aruncă în genunchi la 
picioarele ei, şi-i atinse gleznele. 

— N-am ştiut! zise el. Că a fost asasinul unora dintre ai 
noştri... că el... că el... ne-a omorât Aleasa! 

Chloe fu derutată pentru câteva clipe, până când îşi 
dădu seama de faptul că el se referea la mama ei biologică. 
Era destul de matur ca să şi-o amintească, înțelese ea, şi 
poate chiar o cunoscuse, înainte de a veni încoace. 

— Ce s-a întâmplat? îl întrebă Chloe, cu toată blândețea 
de care era capabilă, dat fiind faptul că avea în fața ei un 
adult ucigaş şi nebun, care se văicărea şi se prosterna. 

— Când am aflat vestea despre moartea condu... a lui 
Serghei, m-am înfuriat şi am jurat răzbunare! 

Chloe îşi întoarse privirea mânioasă spre Igor. 

— El nu era aici când ţi-am transmis ordinul de 
interzicere a răzbunărilor, protestă el. Şi, chiar să fi fost, 
mă rog, tensiunile cam escaladaseră... 

— M-am dus într-un loc în care ştiam c-o să-l găsesc 
patrulând pe unul dintre mizerabilii oameni ai Ordinului, 
povesti Dmitri, şi în ochi îi apăru un licăr de duritate când 
îşi aminti. Şi 1- am omorât pe laşul acela cu ghearele goale, 
adăugă el, după care se porni din nou pe plâns. Am crezut 
că-l răzbun pe conducătorul nostru, pe marele nostru 
protector... Ştiam că tu eşti Aleasa, însă el ne-a fost ca un 
tată în zilele de după Aleasa de dinainte... 

— Ţi-aduci aminte cine era cel pe care l-ai aşa... ăăă... l- 
ai omorât? se interesă Chloe. 

Dmitri scutură din cap. 

— Toți arată la fel: părul şaten, mirosul oribil... era cel 
din încăierarea din seara aia. 

Vorbeşte mai degrabă ca un klingonian, decât ca un Mai, 
constată Chloe. 

— Ai aflat noua mea lege? Fără vărsare de sânge, cu 
excepția cazurilor de legitimă apărare? îl întrebă Chloe. 

— Da, Venerată Conducătoare. Desigur. Datoria noastră 
este să apărăm Semeţia, nu să declarăm război, zise 
Dmitri, ridicându-şi privirea spre ea, cu chipul de nebun 
brăzdat de dârele lacrimilor, însă marcat de o nouă 
hotărâre. 

Chloe nu ştia precis dacă el cerea iertare; nu ştia precis 
dacă putea să i-o acorde. Erau alte lucruri mai importante 
de care să se ocupe imediat. Cum spuseseră la televizor? 
Limitarea pagubelor? 

Încercă să-şi blocheze imaginea cu bărbatul din faţa ei 
sfâşiind beregata unui om anonim, încercă să uite că la 
picioarele ei se afla un asasin. Asasinat. Viața cuiva se 
stinsese, din cauză că se nimerise în calea unui om-pisică 
mânios, răzbunător. Nu că oricine dintre membrii 
Ordinului A Zecea Lamă ar fi fost tocmai nevinovat, dar 
dacă era unul ca Brian? Forțat să se ralieze, nu tocmai 
întru totul de acord cu doctrinele... 

Chloe dădu ocol biroului lui Serghei şi făcu singurul 
lucru care i se părea logic: îl sună pe Whitney. Direct. 

— Alo? 

După tonul respingător pe care pronunțase acest unic 
cuvânt, ea îşi dădu seama că ştia deja cine-l sună. 

— Whitney, trebuie să ne întâlnim imediat. Este cel de-al 
doilea mort, într-o săptămână, din cauza micului război 
prostesc dintre noi... e necesar să-i punem capăt. 

— Care al doilea mort? 

Chloe îşi ridică privirea spre Igor, Olga şi Kim. Cu toţii 
ridicară din umeri: indiferent pe cine-ar fi omorât Dmitri, 
însemna că deocamdată nu fusese găsit. 

— Unul dintre oamenii mei l-a omorât pe unul dintre 
oamenii tăi, ca răzbunare pentru moartea lui Serghei, 
împotriva ordinelor mele. Nu ştiu despre cine e vorba, dar 
poate că vrei să faci apelul... 

— Fir-ar al... 

— Vezi? Eu te sun ca să te informez. Sunt deschisă şi 
sinceră în încercarea de a pune capăt acestei... nebunii. 

Amy avea un termen mult mai bun pentru aşa ceva, însă 
Chloe bănuia totuşi că domnul Whitney H. Rezza nu 
cunoştea limba idiş. 

— Dacă tu crezi c-o să-ți mulțumesc pentru că eşti prima 
care-mi dă vestea despre moartea unui membru al 
Ordinului meu, sau c-o să cedez nervos, izbucnind în plâns 
şi implorând un armistițiu, domnişoară King, mai ales din 
partea dumitale... 

Chloe se întrebă dacă lucrurile ar fi stat altfel, în cazul în 
care ea ar fi fost bărbat. Sau mai în vârstă. El nu-i spunea 
„domnişoară” decât atunci când era cu adevărat furios şi 
căuta s-o insulte. 

— Ascultă-mă. Ti-aduci aminte când te-am întrebat 
despre fiul dumitale? 

— Ce-are a face...? 

— El e la noi. Viu. La limită. 

În sfârşit, de partea cealaltă se lăsă tăcerea. Era o 
cacealma: el părea să fie mai mult decât dornic să-l dea pe 
Brian pe mâna celorlalți membri ai Ordinului A Zecea 
Lamă, pe care considera că-i trădase ajutând-o pe Chloe. 
Numai că Brian îi era fiu, la urma urmei, şi ea era în stare 
să pună pariu că, indiferent ce soartă i-ar fi dorit Whitney, 
probabil că nu implica aflarea lui la mila unor Mai. 

— Dacă vrei să-l mai vezi, viu, vino la - într-un loc 
public, într-un loc sigur - la Cheiul 39, la ora şapte, cu toți 
micii dumitale camarazi, sau cum vrei să le spui. Toată 
povestea se va sfârşi astăzi, într-un fel sau în altul, 
domnule Rezza. 

Şi-i închise, încă o dată, telefonul în nas. 

Era destul de plăcut. 

Îşi ridică privirea: Olga, Kim, Igor şi Dmitri se holbau cu 
toţii la ea. 

— Ce e? vru să ştie. 

— Păi, ăăă... — Igor tuşi, dregându-şi glasul — nu semeni 
deloc cu ucenica pe care am angajat-o acum câteva 
săptămâni, Venerată Conducătoare. 

Chloe nu-i răspunse altcumva decât printr-un zâmbet, 
economisindu-şi energia pentru lucruri mult mai 
importante decât râsul. 

Şaptesprezece 


— Niciodată nu i-am văzut atât de aproape, mărturisi 
Kim, intrigată de leii-de-mare. 

Se aplecă periculos de mult peste balustradă, şapca 
neagră de baseball şi subțirimea de salcie făcând-o să fie 
lesne de confundat cu un adolescent exagerat de 
nerăbdător. 

— Locuieşti în Bay Area de când te-ai născut, şi n-ai mai 
văzut până acum leii-de-mare? o întrebă Chloe, uluită. 

Brian se străduia să-şi păstreze vigilența într-un fotoliu 
rulant, în apropiere; Dmitri şi Ellen stăteau de pază lângă 
el. Cu înfăţişarea lui arătoasă şi bizareria prezenței lor, 
Brian era, din când în când, luat drept o celebritate: turiştii 
îi făceau fotografii pe nepregătite, crezând că e cineva. Şi, 
pe lângă că i se părea amuzant, Chloe se bucura că are 
parte de martori suplimentari. 

Brian nu fusese în totalitate de acord când îi povestise 
Chloe planul: socotise că e periculos pentru ea... şi pentru 
oricare alt Mai implicat. Dar când Chloe îl întrebase ce 
altceva ar mai fi putut să facă, lui nu-i veni vreo idee mai 
bună. 

Amy, Paul şi mama lui Chloe îl însoțeau, la rândul lor; 
Chloe voia ca toți cei implicaţi să fie martori la orice ar fi 
urmat. Alek se prefăcu de vreo două ori că o aruncă pe 
Amy cu capul înainte în apă, şi Paul chiar se oferi o dată 
să-l ajute. Sunt sigură că furia sublimată nu are nimic de-a 
face cu asta, îşi zise Chloe. Olga mânca o înghețată la 
cornet, chiar dacă, după înfăţişarea ei, dădea impresia că 
însăşi ideea de aşa ceva ar trebui să-i fie străină. Mă întreb 
dacă şi ea o fi o pisică de lăptărie. 

Cam la o jumătate de oră după apusul soarelui — era şi 
greu să-ți dai seama, fiind una dintre acele zile cenuşii şi 

reci de toamnă din San Francisco - Whitney îşi făcu 
apariția, păşind grăbit, cu o umbrelă lucioasă pe care o 
legăna ca pe un baston din trestie, şi cu impermeabilul său 
scump fluturând în urma lui. Mai erau şi alte persoane cu 
el, majoritatea de vârstă mijlocie, dar şi câțiva mai tineri. 

— Unde e fiul meu? se răsti Whitney, nerăbdător. 

— Sunt aici, tată, răspunse Brian, făcându-i un semn 
slab cu mâna. 

Tatăl lui se albi la fată când văzu cât de numeroase erau 
rănile fiului. 

— Ce i-aţi făcut...? îi luă la rost Whitney, înaintând şi 
înroşindu-se la fată de furie. 

Igor se strecură cu uşurinţă între el şi Brian, 
încrucişându-şi brațele. Ellen şi Dmitri se aplecară 
amenințători în față. 

— Noi nu i-am făcut nimic, răspunse Chloe, 
împotrivindu-se ispitei de a adăuga: moşule. Eu l-am găsit, 
practic la un pas de moarte, pe o alee. Oamenii voştri i-au 
făcut toate astea. 

Bătrânul nu zise nimic. N-ar fi vrut nici să nege, nici să 
confirme. 

— Dickless a fost, tată, zise Brian, cu vocea lui subţire 
aproape pierzându-se în vântul serii şi printre vaietele 
leilor-de-mare. El şi cu cățeluşii lui m-au luat prin 
surprindere. M-au lăsat acolo, crezându-mă mort. 

Whitney deschise gura şi o închise la loc de mai multe 
ori la rând. 

— Richard e mort, rosti el, în cele din urmă. A fost 
omorât de Mai azi-noapte. 

— Oh, exclamă Brian. Pe naiba. 

— Vezi, exact asta îți spuneam! exclamă Chloe, enervată. 
Serghei îşi asasina propriii oameni pentru putere, iar 
oamenii tăi se omoară între ei doar pentru... nu ştiu, 
pentru nişte legi vechi. Poate şi pentru putere. Şi la ce bun? 

Îşi roti privirea spre toţi cei adunaţi acolo. 

— Care să fie motivul adevărat pentru care tot săriți unii 

la beregatele celorlalți, de atâtea mii de ani încoace? 

— Ordinul A Zecea Lamă există pentru apărarea omenirii 
de cei mai puternici, care ar putea s-o înfrângă cu 
uşurinţă, declamă Whitney, pe un ton dramatic. 

— N-ai vrea să arunci o privire? strigă Chloe, azvârlindu- 
şi un braț în direcția prietenilor ei Mai. Dacă spionii tăi 
sunt măcar pe jumătate la fel de buni ca ai noştri, ştii 
probabil că suntem mai puţini de o sută în West. O sută, 
Whitney. Asta înseamnă cu mult mai puţini decât 
amerindienii, sau tibetanii, sau evreii, sau oricare altă 
minoritate pe cale de dispariție, oprimată! 

— Hei, bombăni Amy. Nu cred că noi am fi pe cale de 
dispariție. 

Însă Paul îi trase un ghiont, ca să-i închidă gura. 

— Uită de A Zecea Lamă: un cutremur zdravăn, sau un 
incendiu, sau vreo bombă urâtă, sau un atac terorist, şi n- 
ar mai rămâne picior de Mai la vest de Mississippi. Când s- 
a întâmplat ultima oară, mai precis, ca poporul Mai să 
constituie o amenințare fată de permanența existenţei 
umane? 

— Noi am fost mereu prezenţi, ca să-i împiedicăm, 
insistă Whitney, adunându-şi forțele. 

Însă, după privirile membrilor mai tineri ai Ordinului, 
era clar că nu mai convingea, în realitate, pe nimeni. 

— Şi să nu uităm de motivul inițial al apariției noastre, 
interveni o femeie între două vârste, ieşind în fată. Satele şi 
oraşele care au fost şterse de pe faţa... 

— Din cauză că ați violat-o şi ați asasinat-o pe una 
dintre surorile noastre! exclamă Igor, făcând la rândul lui 
câțiva paşi înainte. 

— Acum. Cinci. Mii. De. Ani. Doamne, Dumnezeule, 
oameni buni, mai lăsați-o baltă! strigă Chloe, privindu-i 
furioasă când pe unii, când pe ceilalți. Şi, dacă mi-e permis 
să vă amintesc - se adresa delegației Ordinului - că 
poporul Mai nu este alcătuit din vampiri care să-şi caute 
prada printre cei vii. lar voi nu sunteți ucigaşi de vampiri, 

care să-i apere pe cei nevinovați. 

— Dar sunt fiare, bestii ticăloase, fătate prin gropi, luă 
cuvântul un alt reprezentant al Ordinului A Zecea Lamă. 
Existenta lor este o anatemă asupra lui Dumnezeu. De 
aceea ei sunt pedepsiți să nu aibă niciodată un cămin al 
lor, şi să nu se amestece pe veci cu oamenii. 

— Vorbeşti precum Coţcarul, bombăni Chloe. Care, 
apropo, e un asasin dement şi psihopat. Şi, în orice caz, 
toată povestea asta cu blestemul vechi de cinci mii de ani 
pare să fie de domeniul trecutului. Brian şi cu mine nu 
doar că ne-am... ăăă... sărutat în numeroase rânduri, dar... 

N-ar fi vrut s-o spună, însă dacă prin asta ar fi slujit 
cauzei, ca în situația de față, în fine, aparența castităţii ei 
n-ar fi cântărit în realitate prea mult în comparație cu 
cadavrele. 

— Azi-noapte... ne-am... ăăă... Mă rog, în fine, faza e că 
el n-are nimic. 

Se alese cu priviri şocate din partea tuturor, mai ales a 
lui Amy. Chloe îi jurase, acum câţiva ani, că ea va fi prima 
care va afla când va fi să se-ntâmple Treaba. Practic, 
„Treaba” nu se întâmplase încă: nu avea nici cea mai mică 
dorință de a rămâne gravidă, pe deasupra tuturor celorlalte 
întâmplări din viața ei prezentă. Însă ceea ce se petrecuse 
era destul de aproape de Treaba ca să intre la socoteală. 

Brian se înroşise violent şi se străduia să întâlnească 
privirea tatălui său. 

— De fapt, continuă Chloe, ridicând tonul astfel încât s-o 
poată auzi toată lumea - şi sperând că n-o să fie 
considerată o destrăbălată - m-am pupat cu un alt om 
chiar înainte de a-l cunoaşte pe Brian. 

— la stai, ce-ai spus? sări Brian, arătându-se şocat şi 
puţin întristat. 

Chloe nu-l luă în seamă. 

— Şi nici el nu are nimic. Vedeţi, faza e că nu există 
nicio chestie divină împotriva... ăăă... iubirii dintre Mai şi 
oameni. Putem să ne amestecăm şi să ne împreunăm şi să 

ne împerechem fără să existe consecinţe fatale. 

— Blestemul pare să se fi ridicat deoarece noi am ajutat 
la salvarea a doi oameni, interveni Kim. Mama lui Chloe şi 
Brian. 

Chloe nu vru să-l privească pe Alek în ochi, care se 
făcuseră mari, fiindcă lui nu-i venea să creadă ce auzea. 
Fără îndoială că ulterior aveau să existe momente 
stânjenitoare şi explicaţii, chiar dacă se despărțiseră. 

Însă presupunerea cum că el se gândea la ea fu brusc 
distrusă când Alek o înşfăcă pe Amy şi-o sărută, îndelung 
şi apăsat. Puțin cam prea îndelung şi prea apăsat — Paul şi 
Kim îşi întoarseră privirile în altă parte, enervațţi — însă Amy 
nu se împotrivi. Chiar deloc. 

Când se opriră ca să mai respire, Alek o privi în ochi. 
Amy trase aer în piept, aşteptă o clipă, după care ridică din 
umeri. 

— Nimic. Adică, a fost grozav... dar nu am vreo senzaţie 
ciudată, sau altceva. 

Nu era tocmai felul în care-şi închipuise Chloe că ar 
putea debuta o mai bună înțelegere între oameni şi Mai, 
însă, ia stai, tot era ceva. Şi, dacă se gândea mai bine, 
prietena ei, de obicei extrovertită, fusese cam tăcută în 
ultima vreme. Aşa că era cum nu se poate mai nimerit ca 
ea să capteze lumina reflectoarelor pentru o mică scenă a 
ridicolului din cadrul unei întâlniri, altfel, fatidice. 

Edna şi Whitney păreau îngroziți, ca şi alți membri mai 
vârstnici ai Ordinului... sau Olga, şi unii dintre kizekh. Era 
posibil şi să se fi înşelat Chloe, însă unii dintre ceilalți 
păreau că li s-ar fi stârnit curiozitatea. Nu oricine poate 
studia oamenii-pisică sexy, fără să devină măcar un pic 
curios. Faza cu contrariile care se atrag, şi aşa mai departe. 

— Apropo, Coţcarul tocmai a fost arestat, anunţă Paul, 
citind ştirile pe telefonul său mobil. Acum aproximativ o 
oră. Era căutat în legătură cu mai mult de o duzină de 
crime... Hm, oriunde altundeva, aş zice că-l aşteaptă 
pedeapsa cu moartea, pentru ce dovezi au împotriva lui, 

însă cred că probabil o să fie condamnat la închisoare pe 
viaţă. 

— Bun venit în America, dragi copii, li se adresă Chloe, 
cu dulceaţă în glas, celor din A Zecea Lamă. Şi voi toți v-aţi 
născut aici. Aşa se face dreptatea, nu cu organizaţii 
paramilitare. 

— Făcând aşa ceva, rişti să dezvălui existența propriului 
tău popor, îi atrase atenția Edna; însă, după expresia ei 
dezorientată, era evident că niciunul nu se aşteptase la o 
astfel de mişcare. 

— Cum? o întrebă Chloe. Chiar aveți impresia că 
poliţiştii ar putea să creadă elucubraţiile unui criminal în 
serie, când el le-ar spune că toate victimele sale erau, în 
realitate, pisici, cu gheare şi ochii oblici? Ştiţi ce, eu încă vă 
propun un armistițiu. Un armistițiu adevărat. Puteţi să 
vegheați în continuare, dacă vreți să fiți siguri că nu 
turbează cumva vreo pisicuţă şi se apucă să omoare în 
stânga şi-n dreapta, dar gata cu violențele. Dacă se- 
ntâmplă ceva - de oricare parte — să se ocupe poliția. Gata 
cu războaiele între bande, gata cu luptele fratricide, şi ghici 
ce-nseamnă toate astea? Gata cu nevinovăţii împuşcaţi 
colateral, rosti, privindu-l cu duritate în ochi pe tatăl lui 
Brian. 

— Chiar dacă ţi-am lua de bună propunerea cu 
„armistițiul” acesta, zise Edna, acoperindu-l pe domnul 
Rezza cât timp îşi revenea din şocul observației lui Chloe, 
rămâne încă mica problemă a inechității. 

— Cum adică? Serghei e mort, Richard e mort, Coţcarul 
probabil că va ajunge la închisoare, sau cine mai ştie unde, 
zise Chloe, străduindu-se cu disperare să găsească o 
soluție. Dar nu-i veni niciuna. Suntem chit, declară ea. 

— Nu tocmai, interveni tatăl lui Brian, care-şi drese 
glasul, pregătindu-se să ia cuvântul, redevenit stăpân pe 
sine. Mai există încă problema membrului Ordinului 
nostru, pe care l-a omorât Serghei la Presidio. Din câte am 
cunoştinţă, niciun Mai nu s-a ales nici măcar cu o 

vătămare permanentă în cursul încăierării. 

— Şi ce vreţi să fac eu în privința asta? o luă gura pe 
dinainte pe Chloe. 

Fiindcă, de îndată ce vorbi, ştiu că făcuse o greşeală. 

— Ceea ce a spus Edna. Restabilirea echităţii. Atât 
băiatul pe care l-a omorât Serghei, cât şi Serghei, sunt 
morți. Însă acel, sau acea Mai, care l-a omorât pe Richard, 
e încă în viață. Sacrifică-l, sau sacrific-o, şi atunci vom 
considera că suntem chit. 

Şi Whitney îi zâmbi, cu acel zâmbet încrezător şi 
uşuratic al lui. Am învins, grăia zâmbetul lui. 

— Nu! strigă Ellen, nu cu teamă, ci cu ardoare. 

Îl apucă de braţ pe Dmitri, şi ghearele îi ieşiră la iveală, 
întinzându-se, ochii i se îngustară, iar caninii alungiți 
sclipiră amenințători. 

Ca unul singur, membrii Ordinului A Zecea Lamă se 
dădură înapoi. Chloe îşi dădu seama cum era posibil ca 
simpla existență a unor Mai să-i îngrozească pe unii 
oameni. Priviţi astfel, ei chiar erau un soi de monştri. 

— Ellen, rosti Dmitri, cu calm, dacă asta va alege 
Venerata Conducătoare, asta trebuie să se facă. 

Auzindu-i cuvintele, Chloe intră în panică. Toată 
echilibristica ei pentru obţinerea păcii şi a armistițiului o 
adusese aici: într-o situație din care nu putea să iasă 
câştigătoare. Conducătorii trebuie să facă uneori sacrificii 
care nu le fac plăcere, sau pe care nu şi le-ar dori, ca să-şi 
atingă scopurile. Dar ea nu putea să ofere, pur şi simplu, 
cu indiferență, viața cuiva - a cuiva împreună cu care 
văzuse Războiul Stelelor, a cuiva cunoscut de ea — care să 
moară ca să pecetluiască un armistițiu dorit de ea. Ba el 
chiar părea dispus să se jertfească, părea pregătit să 
plătească pentru ceea ce făcuse. Sau poate că era doar o 
expresie a deznădejdii, după aflarea trădării lui Serghei față 
de Semeţie. 

Cu un singur cuvânt, Chloe putea să-l trimită înainte, 
să-i lase pe membrii Ordinului A Zecea Lamă să-l omoare, 

şi să garanteze astfel un viitor durabil, lipsit de fapte 
sângeroase, pentru Mai şi Ordinul A Zecea Lamă. Nu 
merita acest țel sacrificarea unei singure vieți? 

Ba da. Dar nu a lui. 

Cu toate acestea, ea putea să ofere o altă viață, la 
schimb. 

— Nu, nu Dmitri; el a făcut ce a considerat că era drept, 
la momentul respectiv, zise Chloe, apoi trase aer adânc în 
piept. Mă ofer eu în locul lui. 

Optsprezece 


Un pescăruş alb, răzleț, descrise un arc delicat deasupra 
capetelor tuturor, înainte de a se îndepărta, peste ape. În 
acea clipă unică, totul tăcu. După care momentul trecu. 

— Ce? ţipară, la unison, Amy, Brian, şi mama lui Chloe. 

— În calitate de Aleasă, am nouă vieți pe care să le 
dăruiesc pentru apărarea Semeţiei mele, rosti lent Chloe. 
Cred că situația de față poate fi socotită ca fiind pentru 
apărarea viitorului nostru. Îmi ofer una dintre vieţile mele, 
în numele „echităţii”, dacă prin asta vom stabili armistițiul. 

Greu de spus care dintre tabere era mai marcată de şoc: 
A Zecea Lamă, sau Mai. Printre Mai se vedeau chipuri mai 
degrabă îngrozite; în rândurile celor din Ordinul A Zecea 
Lamă, erau mai derutate. 

— Nu prea pot să cred că ar fi corect, strigă cineva din 
spatele delegației Ordinului. Doar nu înseamnă că o să 
moară cineva definitiv din tabăra lor... 

— Ah, ia mai taci, Carlos, se răsti Edna. 

Un cuplu de turişti tocmai trecea prin preajmă, suficient 
de aproape încât să-i poată auzi, arătând spre leii-de-mare. 

— Whitney? 

— Alegerea îți aparține, domnule Rezza, rosti încetişor 
Chloe. Poţi să laşi ca omorurile să continue, sau să rămâi 
în istorie drept conducătorul care a adus pacea pentru 
ambele tabere. 

— Şi, pentru un grup cu o istorie de cinci mii de ani, nu 
e tocmai rău, adăugă Olga. Pentru ambele grupuri. 

Asta era. Aici era cheia. Sacrificiul de sânge, sigur, însă 
ego-ul însemna totul. Whitney îmbătrânea, şi devenise 
evident faptul că Brian nu avea să-i calce pe urme. 
Dinastia lor, aflată la conducerea Ordinului, se sfârşea 
odată cu generația lui. Cealaltă opțiune a sa, Richard, 

pierise. 

Cei doi turişti nu păreau să observe ce se petrece şi-şi tot 
făceau loc printre Mai şi oamenii Ordinului, ca să ajungă 
mai aproape de leii-de-mare. Atât cei câțiva kizekh, cât şi 
soldații Ordinului, începură să se foiască, stânjeniți, însă 
după vreo două fulgere strălucitoare ale blițurilor, perechea 
se îndepărtă iar, fericită şi neştiutoare. 

— Chloe, nu face una ca asta, şopti Brian. 

Dar nu se putea spune tocmai că şi-ar fi dorit. Faptul că 
murise în două rânduri, şi se întorsese la viață era ciudat... 
şi, dacă stăteai într-adevăr să te gândeşti bine, putea fi 
chiar explicabil. Căderea ei din Turnul Coit şi scăparea cu 
viață însemnase un miracol. Faptul că fusese împuşcată în 
inimă şi-şi revenise, mă rog, era cu adevărat bizar, însă nu 
total neauzit. lar micile ei excursii pe lumea cealaltă a 
poporului Mai? Halucinaţii provocate de insuficienta 
oxigenare a creierului. 

Nu avea la fel de multă încredere în Zeițele Gemene, pe 
cât avea Kim. Ea nu avea decât experienţă. 

Şi spera să nu i se observe frica. 

Urmă o tăcere prelungită, tensionată, în care toată 
lumea stătu cu ochii pe tatăl lui Brian, aşteptându-i 
răspunsul. 

— Eu cred că ar fi... acceptabilă pentru noi soluţia pe 
care ai propus-o, rosti el, tărăgănat. 

Şi i se întrezărea ceva ciudat pe chip, în timp ce-şi 
plimba privirea de la Chloe la Brian şi înapoi. De parcă şi- 
ar fi dat seama că fiul său, brutalizat de propriii săi 
oameni, era îndrăgostit de o reprezentantă a rasei pe care o 
ura. 

Ghici cine vine la cină, zise Chloe, în sinea ei, încercând 
să-şi adune curajul. 

Whitney făcu un semn către doi dintre membrii 
Ordinului. 

— Aveţi grijă să nu vină nimeni... să ne întrerupă, zise 
el. 


206 


Cele nouă vieţi ale lui Chloe King, cartea nr. 3 ALEASA 


Şi, imediat, mai mulți bărbaţi şi femei cu înfățişări 
milităroase se strecurară în tăcere prin mulțimea din ce în 
ce mai rarefiată care se plimba pe chei. 

— Tu chiar vrei să faci asta? o întrebă Kim, apropiindu- 
se mult de ea. 

Fără să-i spună nu, fără s-o încurajeze, doar vrând să se 
asigure. O briză sărată le învălui pe amândouă, făcând ca 
vocile să le sune înfundat. 

— Eu cred, zise Chloe, străduindu-se să-şi țină 
respirația sub control, fiindcă îi era un pic cam prea 
precipitată, din cauza pulsului care i-o luase razna, eu cred 
că păcatul cel mai mare pentru Mai este egocentrismul. 
Prea marea autoimplicare. Puțin cam prea multă privire 
introspectivă, nu ţi se pare? 

Kim înălță o sprânceană, străduindu-se să desluşească 
gândurile nebuneşti ale lui Chloe. 

— Ce-am făcut noi vreodată pentru oricine altcineva, în 
afara noastră înşine? continuă Chloe. 

Brian îşi apropie căruciorul de ea. 

— Eşti dementă? ţipă strident Amy, încă o dată, 
apropiindu-se la rândul ei. Nu eşti obligată să faci una ca 
asta. 

— Ba chiar sunt, zise Chloe, luându-şi prietena de 
mână. 

— Se va săvârşi prin ritualul pumnalului, hotărî 
Whitney, înaintând. 

Dar se opri brusc când îl văzu pe Brian ţinând-o pe 
Chloe de mâna cealaltă, precum şi groaza din ochii ei. 

— Ar putea... Chloe se strădui să-şi oprească tremurul 
vocii. Ar putea să fie Brian...? 

Atât tatăl, cât şi fiul părură la fel de surprinşi. 

— Nu văd de ce nu, răspunse, până la urmă, Whitney. 
Este... era o înaltă onoare, să oficiezi o astfel de execuţie. 

Se auziră sâsâituri şi murmure furioase printre Mai. 

— Este cum nu se poate mai potrivit ca fiul unei 
căpetenii a Ordinului s-o facă. Însă noi toţi, ceilalți, vom 

sta aproape, ca să ne asigurăm că nu vor fi trucuri. 

— Uau. Mersi, tată, replică, sarcastic, Brian. 

— Brian, eu... Ochii domnului Rezza examinară fiecare 
rană, fiecare vânătaie, fiecare zgârietură şi pansament de 
pe fiul său. Eu n-am crezut că ar fi în stare... 

— Să încerce asasinarea mea? se răsti Brian. Dar ce-ai 
crezut c-o să facă Dickless, când i-ai dat frâu liber 
împotriva „trădătorului”? 

Însă, între timp, Dmitri o îndepărtă pe Chloe de această 
reuniune de familie. 

— Venerată Conducătoare, i se adresă el, încetişor, 
lăsându-se de data aceasta doar pe un genunchi şi privind- 
o drept în ochi. Este îndatorirea mea... este onoarea mea să 
vă protejez. Lăsaţi-mă pe mine. 

Chloe scutură din cap, încercând să zâmbească, dar 
nereuşind. 

— Eu sunt conducătoarea voastră, şi am hotărât. Prin 
urmare, aşa va fi. 

Şi dacă te mai rogi de mine o singură secundă în plus, 
cred c-o să şi leşin. 

Îngenunche în faţa fotoliului rulant al lui Brian, ca să-i 
faciliteze misiunea,  prefăcându-se că-i aranjează 
veşmintele, sau cam aşa ceva, pentru eventualitatea în care 
celor din A Zecea Lamă trimişi să patruleze le-ar scăpa 
vreun curios, preocupat să vadă cum i se taie cuiva 
beregata. Câtă profunzime a ironiei: ea se străduia să-şi 
ascundă propria moarte. 

— Eu nu pot să fac una ca asta, anunță Brian, clătinând 
din cap. Nu poți să mi-o ceri. 

— Trebuie, insistă Chloe, în şoaptă. E singura cale de a 
aduce pacea între Mai şi Ordin. 

— Nu pot să te omor, rosti el, cu o voce slabă şi o 
expresie deznădăjduită în ochi. 

— Nu pot să am încredere în nimeni altcineva, zise 
Chloe, sărutându-l pe frunte. 

Încercă să nu-şi audă mama, care plângea ceva mai 

încolo, înăbuşind sunetele şi concentrându-se asupra 
lătratului leilor-de-mare. 

— Ştiu c-o să fii grijuliu. La cicatrice mă refer, înţelegi, 
adăugă Chloe, cu un zâmbet, cu toate că ştia ce va înțelege 
Brian că însemna, în realitate, acel „grijuliu”. 

Aceasta era unica modalitate de a aduce pacea, însă 
Chloe nu putea fi sigură că altcineva, în afara lui Brian, nu 
i-ar despica gâtul de încă şase ori, de fiecare dată când s-ar 
trezi din nou la viață. 

Whitney îi înmână fiului său frumosul pumnal din 
argint. I se păru ciudat de familiar... şi, deodată, Chloe îşi 
aminti de visul în care ea era sora ei, şi Coţcarul îi tăia 
gâtul. Era acelaşi pumnal? Sau unul asemănător? 

Toată lumea se strânse în jurul lor, cel mai aproape 
stând Whitney, care încă arăta tulburat. 

— E ceva oribil, protestă, slab, Brian. 

— Hei, nu am încredere în bătrânul tău, zise Chloe, cu 
vocea tremurându-i. Dar în tine am încredere, Brian. Am 
foarte mare încredere în tine. 

— Te iubesc, Chloe, zise Brian, pe un ton aprig, şi o 
singură lacrimă i se rostogoli pe obraz. 

— Şi eu te iubesc, şopti Chloe. 

Şi atunci, el îi tăie beregata cu pumnalul, şi ea se 
prăbuşi la pământ, moartă. 

Nouăsprezece 


Când deschise ochii şi văzu strania privelişte a spațiului, 
a galaxiilor de la capătul timpului şi nebuloaselor 
învârtindu-se deasupra ei, Chloe se simţi chiar uşurată. 

Tot i se părea un loc înfricoşător, întunecat ca smoala, 
cu răgete răsunând în depărtări, pe marginea unei faleze, 
cu umbre pâlpâind pretutindeni în jur, amenințătoare şi 
prea apropiate. 

Dar tot e mai bine decât să fiu moartă. Cu adevărat 
moartă. 

— Mamă? întrebă Chloe, ridicându-se în picioare şi 
împotrivindu-se tentaţiei de a o rupe la fugă. 

Vocea i se pierdu în imensitatea spațiului, sufocată de 
sâsâiturile din jurul ei, ca o mie de lumânări stingându-se. 
Se îndepărtă de marginea falezei, îndreptându-se spre locul 
în care se strângeau umbrele. 

Nu pe-acolo. Nu încă, ajunse până la ea o voce, ca un 
mârâit. Umbra neagră a unei flăcări îi blocă drumul. Era 
atât verticală, cât şi leonină, în acelaşi timp, maiestuoasă şi 
animalică. 

— Şi acum, ce fac? se rugă Chloe. Am procedat aşa cum 
trebuia? 

Ai făcut cel mai bun lucru din câte a văzut poporul nostru, 
în mai mult de cinci mii de ani. Semeţia noastră n-a văzut 
niciodată o conducătoare ca tine, nici măcar în persoana 
mea. 

— Şi, vom avea pace acum? Vom fi în siguranță? 

Pentru o vreme... sufletele, atât la oameni, cât şi la Mai, 
sunt schimbătoare, Fiică Aleasă. Tu ai făcut tot ce-ai putut 
ca să asiguri o pace, cât de cât. 

— Mamă? 

Cumva, Chloe avea senzația că timpul petrecut cu mama 

ei se apropia de sfârşit. 

— Te deranjează dacă sunt cu Brian? 

Ar fi putut să jure că auzise râsete. 

Să fii Mai înseamnă o stare mentală, o stare spirituală, în 
egală măsură cu cea trupească. Şi el te iubeşte, la rândul 
lui. Ce altceva ţi-ai mai dori? 

Chloe nu ştia precis ce fel de răspuns putea să fie 
acesta, însă îi era clar că mama ei nu părea deranjată de 
această unire. 

— Mulţumesc, rosti încetişor. Acum, cred c- o să mă 
întorc. 

Du-te cu binecuvântarea mea, Fiică Aleasă. 

Nu era nimic care să poată fi îmbrățişat, fiindcă altfel 
Chloe n-ar fi stat pe gânduri. Umbra mamei sale era 
alcătuită numai din foc şi din aer. Se întoarse cu fața spre 
muchia falezei. Vânturile a mii de epoci suflau peste ea, 
făcându-i părul să se ridice şi biciuindu-i fața. 

Îşi întinse mâinile, ca Superman, şi sări. 

Douăzeci 


Chloe se trezi, de această dată, calmă, fără să mai 
tresară, sau să se smucească. Asta, pentru că eu am ales 
să fie aşa, şi am fost pregătită, înțelese ea. Avea capul în 
poala lui Brian, lipicios de sânge. Rana de la gât i se usca 
deja şi se închidea, cum stătea acolo. În câteva clipe, nu 
avea să rămână decât o cicatrice ştearsă. Precum cea de 
glonț. Sau precum cea de după căderea din turn. 

— Chloe! exclamă Brian, cu glasul sugrumat, 
îmbrățişând-o cum putea mai bine date fiind poziţiile lor 
dificile. 

— A cam fost... naşpa, afirmă Chloe, încercând să 
detensioneze atmosfera din jurul lor. 

Deodată, simți ceva ciudat în stomac. Viteaza 
conducătoare şi martiră se desprinse de Brian exact la timp 
ca să vomite peste tot, pe pământ. Când îi zvâcnea gâtul, o 
durea precum cele mai rele dintre crampe. O durere care 
nu murea şi învia imediat; chiar şi fiind Aleasa, tot exista 
suferință. Scăpă un geamăt, nereuşind să-l tină sub 
control. 

Dmitri şi Amy erau lângă ea, primul susținându-i capul, 
iar cealaltă având grijă să-i tragă părul în spate. 

— Acum... acum suntem chit? întrebă Chloe în şoaptă, 
ridicându-şi privirea spre tatăl lui Brian. 

Gâtul o ustura, parcă ros de un acid. 

— Suntem, confirmă bărbatul de vârstă mijlocie, cu o 
voce răsunătoare şi autoritară; în schimb, ochii îi erau 
suspect de umezi. 

Cele nouă vieţi ale lui Chloe King, cartea nr. 3 ALEASA 


Epilog 


Nu era nicidecum aşa cum îşi imaginase Chloe 
participarea ei la balul bobocilor. 

În primul rând, că rochia ei era cam o improvizație de 
ultimul minut: Marisol o lăsase să-şi aleagă ceva gratuit de 
pe umeraşe, iar Amy se ocupase cu ajustarea. Ferindu-se 
de dantelă, sau de satin, sau chiar de bumbac, Chloe 
optase în favoarea unei bustiere din piele şi a unei fuste- 
creion, drepte şi strâmte. Se simțea un pic cam 
îndrăzneață, în ultima vreme. O panglică roşie din catifea îi 
era legată în jurul gâtului, ca un colier, ascunzându-i 
cicatricea. 

Partenerul ei nu era niciunul dintre elevii şcolii, şi în 
plus venise în cărucior. Brian îi promisese că va încerca să 
se ridice în cârje pentru un singur dans, însă Chloe n-avea 
de gând să-l oblige să se ţină de cuvânt. La drept vorbind, 
el arăta grozav, extrem de tragic şi de romantic, cu geaca 
lui din catifea neagră, tenul palid şi părul bogat, şaten- 
închis. Amy reuşise cumva să şterpelească un cărucior cu 
aspect de obiect vechi, ceea ce contribuia la crearea 
imaginii. Cu toate acestea, Brian se împotrivise din 
răsputeri atunci când ea îi propusese să-i aştearnă şi un 
pled din catifea în poală. 

Amy chiar dansa cu Alek. Erau, acum, în mod oficial un 
cuplu. Şi arătau destul de sexy împreună, Chloe se simțea 
nevoită s-o recunoască. Prietena ei era absolut splendidă în 
echipamentul de zombi din secolul al şaptesprezecelea pe 
care şi-l concepuse. 

Paul sorbea dintr-un punci alcoolizat lângă Kim, care nu 
se mai obosise să-şi camufleze urechile şi ochii; era un bal 
de Halloween, la urma urmei. Toată lumea o 
complimentase pentru „proteze”. Îmbrăcase o rochie neagră 

foarte potrivită pentru bal, cu pliseuri şi alte prostii, dar 
care, la drept vorbind, chiar stătea bine pe ea, într-un chip 
oarecum nepământean. 

Paul încă se simțea oarecum agitat în preajma lui Kim, 
iar Kim încă era în stadiul de a absorbi cultura 
adolescenților umani normali; arăta ca o orfană căreia i se 
permisese brusc să participe la un banchet. Cumva, Chloe 
nu-i vedea pe ei doi cuplându-se. Cel puţin, nu 
deocamdată. 

— A, hei, exclamă deodată Brian, întrerupându-i 
meditaţia. Ţi-am adus ceva... dar am uitat complet. 

— În afara florilor? îl tachină Chloe, pipăindu-şi 
orhideele de la încheietura mâinii. A plouat peste mine cu 
bogății! 

În timp ce el bâjbâia prin buzunare, ea încercă să 
ghicească despre ce-ar putea să fie vorba. O mică figurină 
în formă de pisică? Numele ei, scris cu hieroglife, ca un 
cartuş de agăţat la gât? Sau nişte iarba-mâţelor? 

În loc de orice din toate acestea, el scoase la iveală o 
insignă. Ea îşi încordă privirea prin lumina slabă, 
permițându-le ochilor de Mai să stea mijiți doar pentru o 
clipă. 

Prima Femeie Preşedinte, scria acolo, şi era înfăţişată 
Femeia Minune“?, stând, mândră, în picioare, cu mâinile în 
şolduri. 

Chloe izbucni în râs. 

— Cred că am deja toate funcțiile de conducere pe care- 
aş putea să le duc, în clipa de față, zise ea. 

Se aplecă spre Brian, astfel încât el să-i poată prinde 
insigna. În loc de asta, însă, el o trase mai aproape şi-o 
sărută. 

— O fotografie a fermecătorului cuplu? propuse Scott 
Shannon, fluturându-şi ademenitor camera foto. 


+2 Wonder Woman, eroină a serialului omonim de benzi desenate, o 
prințesă războinică a amazoanelor, dotată cu puteri supraomeneşti. 

Într-un colţ, fusese amenajat un spaţiu pentru portrete, 
cu un fotograf profesionist veritabil, însă Scott se ocupa de 
instantaneele de „acțiune”. 

— Ar fi minunat, răspunse Kim, entuziasmată, 
apropiindu-se şi trăgându-l după ea pe Paul. 

Îi invită prin semne pe Amy şi pe Alek să li se alăture. 

— Să ne prinzi pe toţi, îi ceru apoi lui Scott. Vreau din 
cele mititele, care încap în portofel. 

— Dar tu ai măcar un portofel? bombăni Paul. 

Kim doar sâsâi la el. 

Toată lumea râse, şi blițul se declanşă. 


---- Sfârşitul cărții nr. 3 ---- 

CHLOE KING ESTE ALEASA 


După o perioadă deosebit de agitată, Chloe King realizează cu 
adevărat că este o fată cu totul deosebită, însă i-ar plăcea să ducă în 
continuare o viaţă liniştită lângă mama ei şi alături de prieteni. 


Atunci când cele două puteri rivale consideră că ea ar putea fi Aleasa, 
tânăra nu se arată prea impresionată de poveştile cu războinici şi po- 
poare apărute din negura veacurilor. Pentru Chloe, faptul de a fi 
Aleasa înseamnă că poate avea tot ce-şi doreşte: de exemplu, mai mult 
timp de hoinăreală şi mai puţine reguli pentru „oamenii-pisică”. 


Apoi, îşi găseşte prietenul grav rănit pe o alee lăturalnică. Chloe îşi dă 
seama că perioada răzbunărilor şi a vărsării de sânge nu s-a terminat. 
Şi că, de fapt, nu se va termina niciodată. Între poporul Mai şi Ordinul 
A Zecea Lamă rivalitatea va fi veşnică. Dacă însă Chloe îşi va accepta 
destinul... şi va prelua controlul, lucrurile se pot schimba radical. 


„Pentru mine, Chloe este un simbol al libertăţii: libertatea 
„ de mişcare, de a merge oriunde doreşti. — Liz Braswell 

